Лъэпкъ зэпхыныгъэр зэдагъэпытэ — Адыгэ макъ\nЛъэпкъ зэпхыныгъэр зэдагъэпытэ\nРедактор 03.03.2021 КУЛЬТУРЭР, КЪЭБАРЫКlЭХЭР\nМосква радиомкIэ икъэтынхэр дунаим щызэхахых. Урысыем иа 1-рэ программэ тигуапэу тедэIу, зэгъэпшэнхэр тэшIых.\nЖурналистэу Николай Мамулашвили зэрищэрэ къэтынхэу культурэм, искусствэм, гъэсэныгъэм, тарихъым афэгъэхьыгъэхэр гум пэблагъэх.\nТемыр Кавказым, Къыблэм яреспубликэхэм, лъэпкъ шIэжьым яхьылIэгъэ къэтынхэр гъэшIэгъонэу гъэпсыгъэх, уагъэгъуазэ.\nШыухэр, театрэр, уахътэр\nМэзаем и 21-м Урысыем ирадио икъэтынэу шы театрэм, пэсэрэ адыгэ орэдым, нэмыкIхэм яхьылIагъэхэр тинепэрэ щыIакIэ дештэ.\nТемыр Осетием — Аланием шыухэр зыхэлэжьэрэ театрэ щызэхащагъ. Нарт эпосым итарихъ къыхэхыгъэ едзыгъохэр агъэфедэхэзэ, драматургие ин зыхэлъ къэшIынхэр къагъэлъэгъощтых. Шыум иIэпэIэсэныгъэ искусствэм зэрэщыпхырищырэр гъэшIэгъон зэрэхъущтым зэхэщакIохэм яцыхьэ телъ.\nНарт Бадынэкъо иорэд\nКъэбэртэе-Бэлъкъарым къыщагъэхьазырыгъэ къэтыным узыIэпещэ. Нарт Бадынэкъо фэгъэхьыгъэ орэдым къэIокIэ зэфэшъхьафхэр артистхэм къыфагъотыгъ.\nАдыгэ Республикэм, Къэбэртэе-Бэлъкъарым, Къэрэщэе-Щэрджэсым янароднэ артистэу Тутэ Заур Урысыем, IэкIыб хэгъэгухэм яхэхыгъэ концерт къэтыпIэхэм Бадынэкъо иорэд къащиIоу бэрэ къыхэкIыгъ.\nЗэлъашIэрэ орэдыIоу, Адыгэ Республикэм изаслуженнэ артисткэу Къэзэнэ Сэтэнае Нарт Бадынэкъо ехьылIэгъэ орэдым къэIуакIэу къыфигъотыгъэр гум рехьы. Макъэр къабзэ, лIыхъужъым иобраз нэгум къыкIегъэуцо.\nАдыгэ Республикэм, Къэбэртэе-Бэлъкъарым, Къэрэщэе-Щэрджэсым язаслуженнэ артистэу Апэнэс Астемир радиом икъэтын къызэрэщыхигъэщыгъэу, ижъырэ орэдхэм къэIокIэ зэфэшъхьафхэр къафагъотых. Композитор ныбжьыкIэу Къэбэрдэкъо Мурат лъэпкъ гупшысэм къыпкъырыкIызэ, ижъырэ орэдхэм ямэкъамэхэр зэрегъафэх. Нарт Бадынэкъо иорэд Апэнэс Астемир къыIозэ псэ къыпегъакIэ, лIыхъужъыр зыфэдагъэр нахь куоу зэбгъашIэ пшIоигъо охъу.\nНарт Бадынэкъо купышхомэ ахэхьаныр, адэгущыIэныр ишэныгъэп. ГукIэгъу ин хэлъыгъ, лIыгъэ зэрихьаным, цIыфым IэпыIэгъу фэхъуным сыдигъуи фэхьазырыгъ. Гузэжъогъу чIыпIэ ифагъэм гъусэ фэхъущтыгъ, лIыхъужъ шъыпкъэу щытыгъ.\nБадынэкъо фэгъэхьыгъэ орэдыр Урысыем ирадио ыгъэжъынчыгъ.\nМыекъуапэ щыпсэурэ общественнэ IофышIэшхоу, Дунэе Адыгэ Хасэм хэтэу МэщфэшIу Нэдждэти Бадынэкъо иорэд пчыхьэзэхахьэхэм къащиIоу зэхэтхыгъэ. Ащи орэдым тамэ ритыным фэшI екIолIэкIэ шъхьаф къыфигъотыгъ – макъэр ыIэтыгъ.\nКавказ шэн-хабзэхэм яхьылIэгъэ къэтынхэу Николай Мамулашвили ыгъэхьазырыгъэхэм ащыщхэр радиомкIэ зэхэтхыгъэх.\nЛъэпкъ IэпэIасэу Гумэ Ларисэ адыгэ шъуашэр, тхыпхъэхэр зэришIыхэрэм афэгъэхьыгъэ къэтыныр гум къигущыIыкIыгъ.\nАдыгэ бзылъфыгъэм саер зыщилъэмэ, шъуашэр зэрихьаным зэрэфэгъэсагъэр къыхэщы. Дунаим щызэлъашIэрэ ансамблэхэу «Налмэсыр», «Ислъамыер», «Кабардинкэр», нэмыкIхэри пчэгум къызихьэхэкIэ, шъуашэу ащыгъыр ары апэу тызэплъырэр.\nАдыгеир къэралыгъо гъэпсыкIэ иIэу зыпсэурэр илъэси 100 зэрэхъурэм фэгъэхьыгъэ фестивальхэм, зэIукIэгъухэм Гумэ Ларисэ ахэлажьэ.\n— Лъэпкъ шъуашэм игъэкIэрэкIэн сигуапэу Iоф дэсэшIэ, — къытиIуагъ Гумэ Ларисэ.\nIанэм икъэбар, хьакIэр…\nНиколай Мамулашвили икъэтынэу адыгэ Iанэм, хьакIэм узэрэпэгъокIыщтым, нэмыкIхэм яхьылIагъэри тшIогъэшIэгъоныгъ.\nЛъэпкъ Iэпэщысэхэр зыщашIырэ IофшIапIэу «Нанэм» ипащэу Нэгъуцу Аслъан ехьылIэгъэ къэтыныр журналистэу ХьакIэмыз Сусанэ ыгъэхьазырыгъ.\nЛъэкъуищ зиIэ адыгэ Iанэм идэгъугъэ къыщыригъажьи, Нэгъуцу Аслъан тишэн-хабзэхэр Iанэм зэрэщызэрахьэхэрэм, хьакIэм тIысыпIэу фэбгъэшъошэщтым, нэмыкIхэм япIуныгъэ мэхьанэ IэпэIасэм къыIотагъэх.\nIофшIапIэу «Нанэм» адыгабзэр зэгъэшIэгъэным, лъэпкъ Iэмэ-псымэхэм яшIыкIэ афэгъэсэгъэнхэм фэшI кIэлэцIыкIухэр щызэIуагъакIэх. Зэхахьэхэм Адыгеим щыцIэрыIохэу Бырсыр Абдулахь, ГъукIэ Замудин, Унэрэкъо Рае, орэдыIохэу Быщтэкъо Азэмат, Дзыбэ Мыхьамэт, Беданыкъо Замирэ, Цышэ Зарэт, фэшъхьафхэм ащаIокIэх.\nЗэлъашIэрэ археологэу Тэу Аслъан лъэпкъым итарихъ, шэн-хабзэхэм, ныбжьыкIэхэм япIуныгъэ афэгъэхьыгъэ къэбархэу къыIуатэхэрэр лъэпкъ шIэжьым, щыIэныгъэм япхыгъэх.\nКъэбэртэе-Бэлъкъарымрэ Адыгэ Республикэмрэ яныбжьыкIэхэр зэлъэкIох. «Нанэм» зыщызэIокIэхэм, адыгэ быракъыр пчэгум лъагэу щаIэтыгъ, агъэбыбэтагъ. Зэлъэпкъэгъухэр гущыIэгъу щызэфэхъугъэх, щыуджыгъэх.\nИлъэсыкIэр адыгэмэ нахьыпэкIэ зэрагъэмэфэкIыщтыгъэм ехьылIэгъэ театрализованнэ къэгъэлъэгъонхэр «Нанэм» игъэкIотыгъэу щэкIох. Музейхэм яIофышIэхэр, спортым щыцIэрыIохэр «Нанэм» къырагъэблагъэх.\n— Урысыем ирадио икъэтынхэм нахьыбэрэ тахэлэжьэн тимурад, — игупшысэхэм тащегъэгъуазэ республикэ общественнэ движениеу «Адыгэ Хасэм» и Хэсашъхьэ хэтэу Нэгъуцу Аслъан. – Тиреспубликэ икъэралыгъо гъэпсыкIэ итарихъ хэгъэгум нахьышIоу щядгъашIэ тшIоигъу.\nПредыдущая Къыблэм имедалибгъу


abadzeh — россия — LiveJournal\nАннотация: Адыгейская черкесская автономная область. Город Краснодар: здание Адыгейского исполкома, улицы города, адыгейцы на занятиях в Совпартшколе, река Кубань. Адыгейцы (земледельцы, скотоводы) за работой, в семейном, национальном быту и т. д. (Дневные, вечерние съемки).\nАскъэлае ыныбжьырэ итIысыпIэрэ\nТарихъым щыщ пычыгъу\nИлъэс 20 - 30 фэдизкIэ узэкIэIэбэжьмэ, лъэпкъ зэхашIэм нахь зыкъызыщиIэтыгъэ лъэхъаным, лIакъуи, лъэпкъи, къуаджи ятарихъ изэгъэшIэн, ар ныбжьыкIэхэм япIункIэ агъэфедэным нахь пылъыгъэх. А лъэхъаным Аскъэлае къыщыхъугъэ кIалэу Мыекъуапэ дэсхэм шIэныгъэлэжьэу, археологэу ЛэупэкIэ Нурбый рагъэблагъи Сэрэежъ Iуашъхьэр ыкIи къуаджэм инэмыкI чIыпIэхэм Iоф ащишIэгъагъ. Къыгъотыгъэ пкъыгъохэр ыкIи зэгъэпшэнэу ышIыгъэхэр зэфахьысыжьыгъагъэх. Ахэр непэ ныбжьыкIэхэми, зыныбжь икъугъэхэми ашIогъэшIэгъонынэу къытшIошIы.\nТхыгъэр хэутыным фэдгъэхьазырызэ, гъэзетэу «Аргументы и факты» зыфиIорэм ия 20-рэ номерэу мы илъэсым къыдэкIыгъэм статья къыхиутыгъ дгъэхьазырыгъэ материалым къыдыригъаштэу, джэрпэджэжь къыфэхъу фэдэу. Бэрэ къыхэкIырэп адыгэм итарихъ ащ фэдэу шъыпкъэм пэблагъэу Пшызэ шъолъыр ишIэныгъэлэжьхэм къыраIотыкIэу. Ары тынаIэ зыкIытетыдзагъэри.\nТхыгъэ мыиным шъхьэу иI «Тэ тапэкIэ хэта мыщ щыпсэугъэр?» еIошъ. Абинскэ районым щыпсэурэ П. Жариковыр ары упчIэр гъэзетым къезытырэр.\n- Непэрэ Кубань чIыпIэу ыубытырэм лъэпкъ зэфэшъхьафхэр зэрисыгъэхэр гъэнэфагъэ, - къетхы ащ.- Адэ гурыт лIэшIэгъухэм якъихьагъум хэт мыщ щыпсэугъэр? КъызэраIорэмкIэ, Крымскэ районым а уахътэм тефэрэ пкъыгъохэр къыщычIахыгъэх.\nАщ джэуап ретыжьы тарихъ шIэныгъэхэмкIэ кандидатэу Игорь Васльевым.\n- Гурыт лIэшIэгъухэм ялъэхъан тефэрэ къатхэм археологие къэтIынхэм Адыгеими, Краснодар краими ягъом бэрэ уащыIокIэ. Тамань къыщегъэжьагъэу Абхъазым нэс а лъэхъаным касогхэмрэ зиххэмрэ исыгъэх. Ахэр арых я Х-рэ лIэшIэгъум адыгэ лъэпкъыр къызыхэкIыгъэр. Непэрэ адыгэхэр къызытекIыгъэхэм чIыгур алэжьыщтыгъ, шыхэр, къохэр, нэмыкI былымхэр ахъущтыгъэх. КъатIыхэрэм къачIахыхэрэм къызэрагъэлъагъорэмкIэ, IэпэIэсагъэх, гъукIэн Iофым пылъыгъэх, шъом, къупшъхьэм, пхъэм, дышъэм, тыжьыным хэшIыкIыгъэ пкъыгъохэм яшIын фэIэзагъэх.\nБжъэдыгъу къуаджэу Аскъэлае, адрэ чылэхэм афэдэу, бэмэ къашIэжьырэ тарихъым нэмыкIэу гурыт лIэшIэгъухэм къахиубытэрэ, аужыпкъэм, ижъырэ дэдэ тарихъи иI. Тэ тызэсагъэр урысые администрацием ахэр зитхыгъэхэм къыщегъэжьагъэу адыгэ къуаджэхэм аныбжь къэтлъытэныр ары. Ахэр тхыгъэ зыщыхъугъэ къэралыгъо актым ащ ыпэкIэ чылэхэм къарыкIуагъэр зэкIэ хиуцIэрэпхъагъэм, илъэс мин пчъагъэм къакIугъэ гъогур щымыIэгъахэм фэдэу хъугъагъэ.\nАу тхыгъэу щымыIэмэ, ар сыдэущтэу пшIэщт? Шъыпкъэ, апэрэ урыс краеведхэм атхыгъэ горэхэр щыIэх КъохьэпIэ Черкесием ехъылIагъэу. ГущыIэм пае, А.Н. Дьяков-Тарасовым бжъэдыгъупщэу Ахыджэго КIэмгуе къыIотагъэр ытхыгъагъ. Ащ къызэриIорэмкIэ, я XV-рэ лIэшIэгъум ыгузэгухэм адэжь апэрэу бжъэдыгъу-хъымыщэйхэр Iодышъэ лъапэ итемыр лъэныкъо къэтIысыгъагъэх. Aщ ыпэкIэ ахэр Абхъазым ипсыхъоу Бзыбэ Iушъо Iусыгъэх. А дэдэр къыщетхы Нэгумэ Шорэ итхылъэу «Адыгэ лъэпкъым итарихъ» зыфиIорэми.\n1641-рэ илъэсым хъымыщэйхэмрэ чэчэнайхэмрэ Псэкъупсэ готхэу къушъхьэм къехыгъэх ыкIи кIэмыгуепщэу Болэтыкъор тIэкIу лъагъэкIуати Пщыщэ, Мартэ, ПкIашъэ, Чыбый Iушъомэ аIутIысхьагъэх.\nАхыджагор бжъэдыгъухэм абхъазхэкIэ яджэ. Ащ къыхэкIэу, а адыгэ лъэпкъым ыныбжь мыбэу ыкIи итарихъ я X - XVI-рэ лIэшIэгъухэм анахь чыжьэу зэбгъэшIэнэу темыфэу ары зэралъытэщтыгъэр. Ау Нэгумэм итхыгъэу «Адыгэ лъэпкъым итарихъ» зыфиIорэм уеджэ зыхъукIэ, нэмыкI еплъыкIэ уиIэ мэхъу. Я VI-рэ лIэшIэгъум ыгузэгухэм адэжь хъымыщэипщэу Лавристан аварцэхэм япщэу Байкан зипэщэ дзэу къатебэнагъэхэм пэуцужьыгъагъ. Ау а лъэхъаным хы ШIуцIэ Iушъом щыпсэурэ зиххэр адыгэ лъэпкъэу щыIэ пстэухэм анахь зэрэлъэшыгъэхэм къыхэкIэу, ахэр ары анахь пхъашэу авархэм апэуцужьынхэ фэягъэхэр. Ары зэрэхъугъэри. Геленджик пэмычыжьэу Байкан ишы лъэужхэр мыжъо фыжьым щыхэгъэунэфыкIыгъэхэу иIэх.\nА лъэхъаным Темыр лъэныкъо къушъхьэтхым ипытэпIэ инэу Псыфабэр Псэкъупсэ псыхъом Iутыгъ (джы «Горячий Ключ» зыфаIорэр ары). А пытапIэм дэсыщтыгъ хъымыщэй Лавристан е ащ иотрядмэ ащыщ горэ. Тыдэ щыIагъэха чэчэнаехэу керкетхэр къызтекIыгъэхэр? Гъэунэфыгъапэу щымытми, а лъэхъаным ПкIэшъэ, Мартэ, Пщыщэ Iушъомэ ащыпсэущтыгъэх. Хъымыщэй ыкIи чэчэнэе лIэкъо тамыгъэхэм къызэрагъэлъагъорэмкIэ, ахэр нарт лIакъохэу щытыгъэх. Ащ укъыпкъырыкIын хъумэ, бжъэдыгъухэр мы чIыпIэм къэкIогъакIэхэу плъытэнэу щытэп, къэзыгъэзэжъыгъэхэу пIомэ нахь тэрэз. КъэIогъэн фаер адыгэ лъэпкъхэу Пшызэ Iушъо гурыт лIэшIэгъухэм щыпсэущтыгъэхэм рэхьатыгъо зэрямыIагъэр ары. Ахэм къатебанэщтыгъэх кощырыпсэу хэзархэр, печенегхэр ыкIи нэмыкIхэр. Ащ къыхэкIэу бгъэшIэгъонэу щытэп Хъымыщэйрэ Чэчэнаерэ ялъэпкъэгъухэр псыхъоу Бзыбэ Iушъо Iусы зэрэхъугъэхэр. А лъэхъаным абхъазхэмрэ черкесхэмрэ ягъунапкъэхэр гъэнэфэгъэ дэдагъэхэп. Ар нафэ къэхъу Нэгумэм итхылъэу «Адыгэ лъэпкъым итарихъ» уеджэ зыхъукIэ.\nФольклорым къыгъэунэфырэр чылэр Чэсэбый Аскъал зэрэтекIыгъэр ары. Нафэ Аскъэлае ипсэупIэ бэрэ зэрэзэблихъугъэри. ЗэмкIэ Мартэ, адрэмкIэ ПкIашъэ, етIанэ Пщыщэ Iушъохэм аIусэу ар къыхэкIыгъ. Гъэунэфыгъэуи щыт непэрэ Аскъэлае тапэкIэ шъхьафэу псэущтыгъэ къоджищ зэрэхахьэрэр. Ахэр Арап къуадж, Емзэкъуай, ЛIыхъукIэхьабл. Къуаджэхэу Гъобэкъуаерэ Нэшъукъуаерэ охътэ зэфэшъхьафхэм къахиубытэрэ археологическэ саугъэтхэр бэу яIэх. Ахэм ялъытыгъэмэ, Аскъэлае зы чIыпI ныIэп иIэр. Ау ащ Мартэ псыхъо Iушъо илъэс минитIурэ ныкъорэм къыкIоцI ищыIэкIагъэр къегъэлъагъо. А чIыпIэм ыцIэр Арапкъуадж. Аскъэлэе общинэр ащ щыпсэущтыгъэ Мэртэ Iушъо къыIутIысхьажьыным ыпэкIэ. Арапкъуаджэ анахь мэхьанэшхо къезытырэр ащ хэхьэрэ Сэрэежъ Iуашъхьэр ары. Ар мэхьанэшхо зиIэ тхьэлъэIупIэу, мэз Iупэми пэблагъэу, шъофыми пэмычыжьэу, щынагъо цIыфхэм къафыкъокIымэ, мэзым, къушъхьэхэм ахэхьажьынхэ алъэкIынэу щытыгъ. Мы чIыпIэм мэхьанэшхо зэриIагъэр къеушыхьаты ар къызэрэзэтенагъэм, дэгъоу гъэпсыгъэ къурмэншIыпIэу иIэм. Ащ фэдэ тыдрэ чIыпIи къыщагъотыгъэу щытэп.\nАрапкъуаджэ Мэртэ Iушъо метрэ 250-рэ фэдиз икIыхьагъэу, метри 100 фэдиз ишъомбгъуагъэу Iусыгъ. Илъэс мин пчъагъэхэм къакIоцI чIыгур ажъозэ, охътэ гъэнэфагъэ пэпчъ тефэрэ чIыгу къатыр бгъэунэфыжьын умылъэкIынэу хъугъэ. Ау етIэ гъэжъагъэм хэшIыкIыгъэ пкъыгъохэр, былым къупшъхьэхэр, мыжъом хэшIыкIыгъэ IэрышIхэр гъучI лIэшIэгъум икъихьагъум адыгэ-мыотI культурэм фэпхьын плъэкIынхэу щыIэх.\nСэрэежъ Iуашъхьэм изэгъэшIэн нахь куоу хъунымкIэ Кубань щыщ археологэу Н. В. Анфимовым ушэтынэу ышIыгъэхэм яшIуагъэ къэкIуагъ. И. С. Каменецкэм зэрилъытэрэмкIэ, апэрэу мы чIыпIэм цIыф псэупIэ мыотI лъэхъэнэ пасэм фэпхьын плъэкIынэу къыщагъотыгъ.\nСэрэежъ Iуашъхьэм ыкIи ащ илэгъу пытапIэхэу Мыекъуапэ, Псэкъупсэ (КъэзэныкъоякIэм) ыкIи ПкIашъэ (Нэчэрэзыежъым) язэгъэшIэн къызэригъэлъэгъуагъэмкIэ, хьат (хьатыу) лъэпкъхэр хэтыгъэхэу плъытэн плъэкIыщт. Ар къеушыхьаты Хьаткъо лIакъом итамыгъэ. НэмыкI лIакъоу Арапкъуаджэ щыпсэущтыгъэхэр тамыгъэу етIэ гъэжъагъэм хэшIыкIыгъэ къошынхэм атешIыхьагъэхэмкIэ къэпшIэщтых. ГущыIэм пае, «ТIыбжъэ» тамыгъэр Тыгъухэм, Тхьаркъуахъохэм, ЕмтIылъхэм, ЛIыIапIэхэм ятамыгъ. Пэсэрэ мыотI къоджэ общинэм укъытегущыIэ зыхъукIэ, керкетхэр - адыгэхэр тыгъэм ТхьэкIэ елъэIухэу зэрэщытыгъэр къыдэмылъытэн плъэкIыщтэп. Ахэм ащыщхэр къушъхьэхэм къяхыгъагъэх. Енэгуягъоу щытыр тыгъэм тхьэкIэ елъэIурэ хьатхэм яфэмэ-бжьымэ къатехьи, илъэс минитIоу къушъхьэм зыхэсыгъэхэм ахэр тыгъэм тхьэу елъэIугъэу ары. Сэрэежъ Iуашъхьэм игъэпсыкIэ урегъэгупшысэ Арапкъуаджэм ычIыпIэкIэ тхьэелъэIупIэр ятфэнэрэ лIэшIэгъум тиэрэ ыпэу щагъэпсыгъэу. А лъэхъаным Чэсэбый лIакъор щыIэгъэн ылъэкIыщт, ар Аскъэлае дэмысыгъэми.\nЯтфэнэрэ лIэшIэгъум тиэрэ ыпэу КъохьэпIэ Черкесием, анахьэу Пшызэ кIыб, щыпсэухэрэм япчъагъэ псынкIэу хэхъуагъ.\nКъохьэпIэ Черкесиер а лъэхъаным нахь рэхьатыпIагъ. Малоазийскэ лъэпкъэу халибхэр КъохьэпIэ Кавказым къызэрэкIожьыгъэхэр къаушыхьаты Сэрэежъ Iуашъхьэм къыщагъотыгъэ ижъырэ грек (урым) пкъыгъохэу малоазийскэ шъуашэ зиIэхэм.\nЗэгъэпшэн шIыкIэм тетэу тарихъым укъекIуалIэмэ, халибхэр Лъэпшъырэ Мэзытхьэрэ тхьэу ялъэIущтыгъэхэу плъытэн плъэкIыщт. Арын фае Аскъэлае къыщагъотыгъэ пкъыгъохэу етIэ гъэжъагъэм хэшIыкIыгъэхэм зыкIахэтлъагъорэр джорэмрэ (къащ) мэз пчэныбжъэхэмрэ. Апэрэ тамыгъэр Лъэпшъырэ Шыблэмрэ афэпхьыщт, ятIонэрэр Мэзытхьэм нахь фэгъэхьыгъ. Аужырэм пэблагъ Апыщэ лIакъоу Аскъэлае щыпсэурэм итамыгъэ. Ащ укъыпкъырыкIызэ пIон плъэкIыщт Апыщхэр Мэртэ Iушъо античнэ уахътэм Iусыгъэхэу ыкIи малоазиатскэ халибхэм къатекIыгъэхэу.\nТарихъымкIэ гъэшIэгъоныр къагъотыгъэ пкъыгъохэм тхьэу зэлъэIущтыгъэхэм ясурэтхэмрэ лIэкъо тамыгъэхэмрэ зэратетхэр ары. Нэчэрэзые Зэе Iуашъхьэу Мартэрэ ПкIашъэрэ ясэмэгубгъукIэ щыIэм ащ фэдэ тамыгъэхэр зытет етIэ гъэжъагъэу «библиотекэ псау» къыщагъотыгъ. УзэренэгуещтымкIэ, Нэчэрэзые зэхэщэпIэ гупчэу ПсыхъомкIэ щытыгъ, Аскъэлае тхьэлъэIупIэ гупчагъ. Мы уахътэр ары Емыжхэм, ХъокIонхэм, Шъынахъохэм, Бэрсэйхэм, Хьаткъохэм, Бахъукъохэм, Хъотхэм, ЕмтIылъхэм, Гъыщхэм, ЛIыхъукIэхэм ятамыгъэхэр щыIэ зыхъугъэхэр. ЯтIонэрэ лIэшIэгъум тиэрэ ыпэу Мэртэ Iушъо Бэгъушъэхэр щыпсэущтыгъэх. А лъэпкъыр ящэнэрэ лIэшIэгъум тиэрэ ыпэу адыгэ-мыотI лъэпкъхэу Азов Iушъо Iусхэм ятхыгъэхэм къыхэщы. Апэрэ лIэшIэгъум Чэтаохэм ятамыгъэ агъэунэфы.\nЛъэпкъитIумэ ятамыгъэхэр зэхахьэхэу зы тамыгъэ хъухэу къыхэкIыгъ. Ащ фэд, гущыIэм пае, Чэсэбыйхэм ятамыгъэ. Ащ «тыгъэ» ыкIи «джорэ» тамыгъэхэр щызэхэхьагъэх. Ащ фэдэ зэхэхьакIэр дэгъоу ащыолъэгъу Сэрэежъ Iуашъхьэм къычIахыхэрэм. Ащ фэдэ зэхэхьаныр Шэуджэнхэм ятамыгъи хэтэлъагъо, Лъэустэнхэм ыкIи Шъхьэлахъохэм ятамыгъэхэми ар къяхъулIагъ.\nТиэрэ ыпэкIэ апэрэ лIэшIэгъум Пшызэ Iушъо зэуабэхэр щыIагъэх. Боспор пщыпIэм исхэмрэ Сармат лъэпкъымрэ азыфагу зэутэкIыныгъэхэр щыкIощтыгъэх, кощырыпсэухэмрэ адыгэ-мыотI лъэпкъхэмрэ зэзаощтыгъэх. Зэо зэпымыужьым енэгуягъо сиракхэмрэ мыотI лъэпкъхэм ащыщхэмрэ Пшызэ ыкIыбкIэ кощынхэ фаеу ышIыгъагъэкIэ. Ащ къыхэкIэу Пшызэ кIыб щыпсэурэр нахьыбэ мэхъу. А хъугъэ-шIагъэхэр Мэртэ Iушъо Iусхэм ящыIакIэ къыхэщых, Аскъэлайи зэрахэтэу.\nГуманитар ушэтынхэм апылъ Адыгэ республикэ институтым иотдел ипащ, тарихъ шIэныгъэхэмкIэ кандидат.\nОригинал взят у viktorkotl в В селении Заюково установлены памятники на месте захоронения Жабаги Казаноко\nМиф и реальность в уникальных костюмах модельера-конструктора Юрия Сташ\nОригинал взят у annetamironyk в Миф и реальность в уникальных костюмах модельера-конструктора Юрия Сташ\nКремлёвская площадка, вертолётная.\nКремль, вертолет, площадка.\nАдыгейская автономная область. — 0\nАскъэлае ыныбжьырэ итIысыпIэрэ — 0\nВ селении Заюково установлены памятники на месте захоронения Жабаги Казаноко — 0\nМиф и реальность в уникальных костюмах модельера-конструктора Юрия Сташ — 1\nКремлёвская площадка, вертолётная. — 0


Circassian Site | Адыгэ Сайт | eLot.ru - Джы, жьы къемыпщэу къурэри агъэсысы\nДжы, жьы къемыпщэу къурэри агъэсысы\nСезэщыгъ, къасIорэми ащ фэдиз пкIэ имыIэр сэшIэ ау къэсымыIоми хъурэп.\nСыныбжь тIэкIу зыгорэм нэсыгъ. СигъэшIэ ныкъор IэкIыб къэралыгъом сыщыпсэузэ блэзгъэкIыгъ. Адрэ ныкъори Мыекъуапэм сыдэсызэ згъэкIуагъ.\nIэкIыбым щаIорэри зэхэсэхы, МыекъуапэкIэ къаIорэхэри къыслъынэсы.\nИжъырэ адыгэхэм "жьы къемыпщэу къурэ сысырэп" аIощтыгъ ау джырэхэм загъорэм жьы къемыпщэу къурэри агъэсысы.\nЗыныбжь лъыкIотэгъэ лIыр иныбджэгъу феIуатэ. Зэхэсхынэп пIоми зэхэпхыщт а зы маршруткэм уисызэ зэхэпымхымэ, ащыгъум удэгуба?\nСыныбжь тIэкIу лъыкIотагъ сIуагъэ ау, аIорэр зэхэсымхыным сынэсыгъэп.\n- Слушаешь, мы Сирием къикIыгъэхэр сыдыкIэ тищыкIагъ, егъашIэми адыгэхэм яшIуагъэ къырагъэкIынэу сахэплъэрэп.\nДжары, жьы къемыпщэу къурэри егъэсысы…\nСэшIэ, мыщ фэдэхэр зырыз тIурытIу нэIэп. Ахэмэ афэдэкъабзэ горэхэр IэкIыб исхэми къахэкIы. Ахэми; "Мыекъуапэ дэсхэр джаур хъужьыгъэх, ахэмэ пкIэ ахэлъыжьэп." аIоуи зэхэпхыщт.\nДжары, мыхэмэ афэдэхэр зырыз-тIурытIоу къытхэкIы къодый. Ау къытхэкIы.\nАдэхъу узыр Iэпкъ-лъэпкъыр сыразэу ыубытырэп. ЫпэрапшIэу адэ закъокIэ къежьэ.\nАщ уфэIэзэным пае, апэ дэдэм къежьагъэ адэм уфэIэзэн фай, амырмэ Iэпкъ-лъэпкъыр ыубытынри къыдыхэт.\nСирием ис адыгэхэм зыкIэ яшIуагъэ тымылъэгъуми, сыд фэдэми адыгэхэба? Сыд фэдэми тызэлъэпкъэгъуба!\nАры, тызэлъэпкъэгъу. Тыфаеми, тыфэмыеми а зы лъэпкъыкIэ тэкIо. А цIэ дэдэр, тэри, ахэми ацIэ шъыпкъ.\nАхэмэ ягугъу ашIымэ тэри тигугъу ашIы. Сыда пIомэ тызылъэпкъ.\nЗэкIэ мыхэр щыдгъэзыеми, а къыIуагъэр тэрэзэпи. Джары, жьы къемыпщэу къурэри егъэсысы….\nНепэ Адыгэ Къэралыгъо зыцIэ къэралыгъо горэ дунаем тетмэ, а къэралыгъор дунаем тетыным лъапсэ фэхъугъэхэм ащыщых Сирием ис адыгэхэр.\nАдыгэхэр Сирием исын фае зыкIэхъугъэри тхыдэ гъэшIэгъон гор. Iодышъэ (кавказ) щыкIуагъэ заом илажьэкIэ яхэку арафыгъэ адыгэхэм ащыщыбэр тырку къэралыгъом Балкан лъэныкъом ыгъэтIысыгъагъ.\nБалканым ис болгар, серб фэдэ лъэпкъхэр тырку къэралыгъом хэкIыжьынхэм пылъыгъэх. Урысыери ахэмэ готыгъ. IэпэIэгъу афэхъущтыгъ. Панславянизм зыфаIорэр ащыгъум мы лъэпкъхэм ядунае еплъыкIэщтыгъ.\nБалканым ис хъугъэ адыгэхэр болгархэм, сербхэм ыкIи Урысыем, Тыркухэм агъусэу пэуцужьыщтыгъэх. КIо зэкIэми ышIэрэ къэбарыр згъэукIыхьэ-лыхьынэп. 1877-1878 ылъэсхэм кIуагъэ Урыс-Тырку заом кIэух фэхъугъэр нафэ.\nУрысыемрэ Тыркуемрэ зэдашIагъэ зэзэныгъэм Балканым ис адыгэхэр агъэкощыжьынэу итыгъ.\nАгъэкощыжьыгъэхэр Сирием ис адыгэхэр арых.\nАхэр сирием сыда рафыгъ, ащи афэдиз тыпымылъми хъущт ау Балканым адыгэ исым ипчъагъэ хэхъонэу фежьагъэ уахътэхэмкIэ джырэ Адыгэ къэралыгъом ичIыналъэ къыдэнэжьыгъэ адыгэхэм къехъулIагъэри зыгорэкIэ ащ епхъыгъ.\nХьау, джы адыгэ къэралыгъо тиIэным лъапсэ фэхъугъэу а къэбарым тиIоф епхъыгъ. Мы чIыналъэм адыгэ имысыжьыгъагъмэ адыгэ къэралыгъори тиIэщтыгъэп.\nIодышъэ (кавказ) щыкIуагъэ заом ыужыкIэ адыгэ чIыналъэм къыдэнэжьыгъэ адыгэхэм къин Iаджи алъэгъугъ.\nУрыс пэчъахьыгъом къинэу къытирилъхьагъэхэм ащыщэу анахь гъэшIэгъоныр зы уахътэ горэм адыгэхэр яхэку имыкIыжьынхэу унашъо къыдигъэкIыгъэр ары.\nМыр гъэшIэгъон дэдагъ. ГъэшIэгъон къодыя хьалэмэт дэдагъ.\nПшызэ Шъолъырым къыдэнэжьыгъэ Адыгэ чылэ заулэ къинэу алъэгъурэм къыхэкIэу 1871 илъэсым хасэ зэхащи тыркум кощыжьынхэу ахъуахьыгъагъ*.\n"Гъобэкъуаерэ Псэетыкурэ азыфагу адыгэу исыгъэхэм титхьамыкIи тибэгъуагъи тыкъыщызэрэмынэу Стамболы тикIыжьыщт,"— аIуи, Кузэрымыхьэ чIыпIэм щызэIукIагъэх (Кузэрымыхьэр очэпщыехэр апэу зыдэщысыгъэхэр ары).\nЦIыфхэр зызэIокIэхэм, зэкIэкIэмыкIынхэу тхьарыIо ашIыгъ. ТхьарыIо пащэу яIагъэр Хьаджэ-Хьэсан (Къэзэныкъуае щыщ, ыныбжь илъэс 70-м итыгъ).\nЛIыкIоу хадзыгъэхэр: апэрэр — Натхъо ХьэцIацI (Къунчыкъохьабл), ятIонэрэр — Аскъалыкъо Шапсыгъ (Аскъэлай), ящэнэрэр — Хьэсэнэ-хьадж Шъау-шъаукъу (ПкIыхьалIыкъуай), яплIэнэрэр — ХьакъупIатIэ ТIэшъу (Лахъщыкъуай), ятфэнэрэр — Хьаджэбыйхьадж ШъэуапцIэкъу (Тэхъутэмыкъуай), яхэнэрэр — Хьаджэ Къытыжъ (шапсыгъ). Забытмэ яIизыныкIэ ахъщэ зыхадзи, лIыкIомэ аратыгъ. ЛIыкIохэр Тыркуем зыкIуагъэхэр 1871-рэ илъэсыр ары.\nЛIыкIохэр лIыкIон фаем кIуагъэу къэтыхэзэ, 1872-рэ илъэсым пэчъахьыдзэр адыгэхэр имыкIыжьын унашъокIэ къэкIуагъ. Мы хъугъэ шIагъэр "Хьалъэкъуае Хасэ"-кIэ титарихъ хэуцуагъ.\nСыдми Пшызэ Шъолъырым адыгэу къыдэнэжьыгъэр икIыжьышъугъэп.\nАщыгъум, Iофым изытетыр зыми адыгэхэм къыриIуагъэп. Мыщ къыдэнэжьыгъэ адыгэхэр икIыжьымэ тыркумкIэ Балкан лъэныкъом агъэкощыни... Джарын фай...\nДжары, а зэман дэдэм балканыжъым исыгъэ адыгэхэр джы Сирием исых.\nКIо, пIон плъэкIыщтым гъуни нэзи иIэп. Джары а чылэу имыкIыжьышъугъэхэм ишIуагъэкIэ джы Адыгэ къэралыгъор тиI, пIоми ухэукъонэп.\nА синыбджэгъужъ, джы Сирием исхэм шIуагъэ горэ къытфихьыгъэ, къытфимхьыгъа къысэпIотэшъущта?\nТи къэралыгъо ылъапсэ дэдэр ахэмэ зыгорэкIэ епхыгъба?\n(*) Къэбарыр лъыгъэкIотагъэу "Псалъэм илъэкI. Уахътэм ижьыкъащ" Шъхьалэхъо Абу- 2009 – Мыекъуапэ- н. 163- 167 зыфиIорэм ит.


Гупчэм и Мафэ тимэфэкI — Адыгэ макъ\nАдыгэ Республикэм лъэпкъ культурэмкIэ и Гупчэ ипащэ игуадзэу Анцокъо Фатимэ IофшIапIэу зыIутыр зызэхащагъэр илъэс 60 зэрэхъугъэм, мурадэу яIэхэм афэгъэхьыгъэу гущыIэгъу тыфэхъугъ.\n— ТэрыкIэ ар хъугъэ-шIэгъэ ин, — къеIуатэ Анцокъо Фатимэ. – ТиIофшIэнкIэ Урысыем ишъолъырхэм, IэкIыб къэралхэм талъыIэсыгъ, шIукIэ ташIэ.\n— Лъэпкъым итарихъ, культурэ баеу иIэм къащебгъэжьэщтмэ, илъэс 60-р бэп.\n— Нурбый, къызгурэIо къапIо пшIоигъор. Сэ къыхэзгъэщмэ сшIоигъор Адыгэ хэкум инароднэ депутатхэм я Совет иунашъокIэ 1961-рэ илъэсым щылэ мазэм и 23-м Адыгэ хэкум лъэпкъ творчествэмкIэ и Унэ зэрэзэхащагъэм мэхьэнэ ин иIэу зэрэщытыгъэр ары.\n— Апэрэ илъэсхэм IофшIапIэм сыд фэдэ гъэпсыкIа иIагъэр?\n— Лъэпкъ творчествэмкIэ Унэм нэбгыри 5 Iоф щызышIэщтыгъэр. Пащэр, художественнэ самодеятельностымкIэ, хорымкIэ, музыкальнэ купхэмкIэ методистэу нэбгыри 2, бухгалтерыр, хэутыным фэгъэзэгъэ секретарыр. Ахэр Унэм егъэжьапIэ фэхъугъэх.\n— Апэрэ пащэу иIагъэр къытаIоба.\n— А. И. Мартыновар тиIофшIапIэ апэрэ пащэу иIагъ. ЕгъэжьапIэм лъэпсэшIу фэзышIыгъэхэм тафэраз.\n— ЦIыф цIэрыIохэр Унэм пащэ зэрэфашIыщтыгъэхэм сыда къепIуалIэ пшIоигъор?\n— Адыгэ лъэпкъ культурэм лIэшIэгъу пчъагъэ къыкIугъ. Исэнэхьат хэшIыкI зэрэфыриIэм дакIоу, щыIэныгъэм лъытэныгъэу къыщыфашIырэми мэхьэнэ ин иIагъэу сэлъытэ.\n— УгукIэ IофшIэным уфэщэгъэн зэрэфаери\n— Ащ фэдэ цIыфхэр а лъэхъаным Адыгеим иIагъэх, непи щэпсэух.\n— Унэм илъэс зэфэшъхьафхэм пащэу иIагъэхэм тигъэзетеджэхэри къыкIэупчIэх.\n— Сигуапэу ацIэхэр къесIощтых. Шыу Щэбан, Шъхьаплъэкъо ГъучIыпс, ЛIыхъукIэ Андзаур, Хъут Юсыф, Нэгъуцу Аслъан, Беданыкъо Нэфсэт, Кукэнэ Мурат, Къулэ Амэрбый.\n— Урысые Федерацием икинематографист гъэшIуагъэу, Адыгэ Республикэм культурэмкIэ изаслуженнэ IофышIэу Бадый Къэплъан джырэ уахътэ пэщэныгъэ Гупчэм дызэрехьэ.\n— 2017-рэ илъэсым къыщегъэжьагъэу Бадый Къэплъан иIэнатIэ Iут.\n— Лъэпкъ культурэмкIэ Гупчэм хэхъоныгъэ ышIынымкIэ гъусэныгъэ къыдэзышIыщтыгъэхэр бэ мэхъухэба?\n— Хэбзэ IэнатIэхэм аIутхэу Iофыр лъыгъэкIотэгъэным пылъыгъэхэр цIыфхэм къашIэжьых. Тэ анахьэу къыхэдгъэщыхэрэр гукIи, псэкIи IэпыIэгъу къытфэхъущтыгъэхэр арых.\n— Шыу Щэбанэ Хэгъэгу зэошхом, ТекIоныгъэм и Парадэу Москва 1945-рэ илъэсым щыкIуагъэм ахэлэжьагъ, полковникэу щытыгъ, композитор, искусствовед…\n— Ащ фэдэ пащэхэм лъытэныгъэ ин афашIыщтыгъ. IэпыIэгъу къафэхъущтхэр зэнэкъокъухэуи къыхэкIыщтыгъ.\n— Искусствэм щашIэхэрэм ацIэ къытфеIоба.\n— Хэгъэгу зэошхом лIыгъэ щызэрихьагъ Тхьабысымэ Умарэ. Пщынаоу, офицерэу дзэ къулыкъум хэтыгъ. Заом ыуж лъэпкъ искусствэр щыIэныгъэм пытэу щызыгъэуцугъэхэм ащыщ. Урысыем, Адыгеим янароднэ артист, композитор. Ащ иорэдхэр дунаим щэжъынчых.\n— Хэта джыри къахэбгъэщынэу узыфаер?\n— Ахэр бэ мэхъух. Бэшкэкъо Масхьудэ адыгэ къашъор дунэе искусствэм лъагэу щыIэтыгъэным иIахьышIу хэлъ, «Налмэсыр» цIэрыIо зышIыгъэхэм ащыщ.\nТхакIоу, драматургэу, Урысыем, Къэбэртэе-Бэлъкъарым язаслуженнэ артистэу, Адыгеим инароднэ артистэу Мурэтэ Чэпай, зэлъашIэрэ тхакIоу, драматургэу Къуекъо Налбый, композиторхэу Сихъу Рэмэзан, Натхъо Джанхъот, фэшъхьафхэм лъэпкъ культурэм хэхъоныгъэ ин фашIыгъ.\n— IофшIапIэм цIэу иIэр зэблахъоу бэрэ къыхэкIыгъэми, пшъэрылъ хэхыгъэхэр дэгъоу ыгъэцакIэщтыгъэх.\n— Лъэхъаным диштэу зиушъомбгъузэ, щыIэныгъэм щылъыкIотагъ. 1995-рэ илъэсым «Адыгэ Республикэм лъэпкъ культурэмкIэ и Гупч» фаусыгъ.\n— Гупчэм иIофшIакIэ тыщыгъэгъуазэба.\n— Нэбгырэ 26-мэ Iоф щашIэ, отделэу тиIэр 3. Ахэр лъэпкъ творчествэм, лъэпкъ шэн-хабзэхэм, лъэпкъ творчествэм, кинопрокатым, зэгъэпшэн-зэфэхьысыжьхэр шIыгъэнхэм, нэмыкIхэм афэгъэзагъэх.\nЛъэпкъ творчествэмкIэ Къэралыгъо Унэу В. Д. Поленовым ыцIэ зыхьырэм, Урысыем культурэмкIэ и Министерствэ, нэмыкIхэм Гупчэм иIофшIагъэ ащыхагъэунэфыкIыгъ, щытхъу тхылъхэр, нэпэеплъ шIухьафтынхэр къытфагъэшъошагъэх.\n— Республикэм имэфэкIхэм, зэхахьэхэм Гупчэр чанэу ахэлажьэ.\n— Гупчэм ипащэу Бадый Къэплъан Iофтхьабзэхэм мэхьэнэ ин ареты, культурэмкIэ Министерствэр игъусэу Iофыгъуабэмэ кIэщакIо афэхъу.\n— Щысэ къэхьыба.\n— «Лъапсэм фэзыгъэзэжьырэм», «Адыгэ джэгу» зыфиIохэрэм, адыгэ пшъэшъэ дахэм икъыхэхын, театрэхэм язэнэкъокъу, «Адыгеим ижъогъожъыехэр», нэмыкIхэри тшIогъэшIэгъоных.\n— Республикэ общественнэ движениеу «Адыгэ хасэм» гъусэныгъэ дышъуиI.\n— «Адыгэ ИлъэсыкIэм» зыфэтэгъэхьазыры. Адыгэ быракъым, адыгэ шъуашэм, тилъэпкъэгъухэу ячIыгу къэзыгъэзэжьыгъэхэм ямэфэкI мафэхэр игъэкIотыгъэу хэтэгъэунэфыкIых.\n— Культурэм иунэхэм, тхылъеджапIэхэм, нэмыкIхэм сыда къяпIолIэщтыр?\n— ЗэкIэми гъусэныгъэ адытиI. Адыгэ Республикэм лъэпкъыбэ щэпсэу. ТизэфыщытыкIэхэр гъэпытэгъэнхэмкIэ Правительствэм хэушъхьафыкIыгъэ Iофыгъоу ыгъэцакIэхэрэм тахэлажьэ. Къэгъэлъэгъонхэр зэхэтэщэх. Гупчэм лъапсэу ышIыгъэр дгъэпытэзэ, щыIэныгъэм тыщылъэкIуатэ.\n— Шъуимурадхэр къыжъудэхъунхэу шъуфэсэIо.\nПредыдущая Язэныбджэгъуныгъэ щылъагъэкIуатэ\nСледущая ПэшIорыгъэшъэу щагъэгъозэщтых


Зэнэкъокъум зэфещэх | Адыгэ Макъ\nУрысые Федерацием икIэлэеджакIохэм яя VIII-рэ Спартакиадэу Мыекъуапэ щыкIуагъэм Краснодар краим атлетикэ псынкIэмкIэ ихэшыпыкIыгъэ командэ апэрэ чIыпIэр къыщыдихыгъ. Гъунэгъу шъолъырым испортсменхэм ягушIуагъо адэдгощы тшIоигъоу гущыIэгъу тафэхъугъ.\n— Адыгэ Республикэм тыщыIэу хэгъэгум апэрэ чIыпIэр къызэрэщыдэтхыгъэм тырэгушхо, — къытиIуагъ Краснодар краим атлетикэ псынкIэмкIэ ихэшыпыкIыгъэ командэ итренер шъхьаIэу Виталий Смирновым. — БэшIагъэу Москва, Москва хэкум, фэшъхьаф командэ лъэшхэм тянэкъокъу. Апэрэу татекIуагъэшъ, лъэшэу тэгушIо. Адыгэ Республикэм спорт псэолъэ дэгъухэр щагъэпсыгъэх. Стадионыр дахэ. Урысыем ишъолъыр 49-рэ кIэух Спартакиадэм зыхэлажьэм, дышъэ медальхэр Мыекъуапэ къызэрэщытхьыгъэхэр егъашIи тщыгъупшэщтэп.\nГъунэгъу краим икIэлэеджакIохэр зэнэкъокъум къыхэщыгъэх. Олеся Солдатовам метрэ 400-р къызечъым, апэрэ чIыпIэр къыфагъэшъошагъ. Ащ ыуж къинэгъэ пшъашъэхэм ащыщэу Свердлов хэкум къикIыгъэм къэзэрэтиIуагъэу, Олеся Солдатовам щысэ тепхынэу щыт. ПсынкIэу апэ ишъын елъэкIы.\nЯдрор дзыгъэнымкIэ Елена Лысенкэм апэрэ чIыпIэр къыдихыгъ. Алексей Пустовоир икIыхьагъэкIэ къызэлъэм, дышъэ медалыр къыфагъэшъошагъ. Анастасия Еремян метрэ 1500-р къызечъым, ящэнэрэ хъугъэ. Дженнифер Акиниймикэ метри 100-м, 200-м апэрэ чIыпIэхэр къащихьыгъэх. Пхъапэр зэIэпахызэ пшъашъэхэр метрэ 400-м зыщызэнэкъокъухэм, текIоныгъэр къыдахыгъ.\n— Спортым ишIуагъэкIэ нэIуасэу тиIэхэм ахэхъо, — къеIуатэ Олеся Солдатовам. — Адыгэ Республикэм дахэу къыщытпэгъокIыгъэх. Ансамблэу «Налмэсыр» къызэрэшъуагъэм тигуапэу теплъыгъ. Iоныгъо мазэм атлетикэ псынкIэмкIэ хэгъэгум изэIукIэгъухэр Адлер щыкIощтых. Адыгеим щыщхэри ащ хэлэжьэщтых…\nО. Солдатовам я 8-рэ классыр къыухыгъ. Еджэныр бжыхьэм зыригъэжьэжькIэ, ишъыпкъэу спортым пылъыщт.\n— Спартакиадэм ишIуагъэкIэ спортсменхэм, тренер цIэрыIохэм нэIуасэ тафэхъугъ, — къытиIуагъ Адыгэ Республикэм испорт еджапIэу N 1-м ипащэу, Адыгэ Республикэм изаслуженнэ тренерэу Сергей Сухановым. — Тистадионхэм зэнэкъокъу гъэшIэгъонхэр тапэкIи ащызэхэтщэщтых.\nСпартакиадэм исудья шъхьаIэу Петр Безъязычнэм къытфиIотагъэр макIэп. Хэгъэгум икIэлэеджакIохэр апэрэу Мыекъуапэ зэрэщызэнэкъокъугъэхэм мэхьэнэ ин ритыгъ.


ЯгумэкIыгъо дэгъэзыжьыгъэ хъущт — Адыгэ макъ\nАдыгеим ирайони 4-мэ арыт псэупIэ 11-мэ псыр акIэогъагъ. Анахьэу гумэкIыгъо хэфэгъагъэхэр Кощхьэблэ ыкIи Джэджэ районхэр ары.\nПсыр зыкIэогъэ цIыфхэм ягумэкIыгъохэр къэшIэгъоягъэхэп, ахэм ахъщэ IэпыIэгъу ящыкIэгъагъ. Ау федеральнэ ахъщэ IэпыIэгъур шъолъырым къыIэкIэхьаным пае УФ-м ихэбзэгъэуцугъэ къыдилъытэрэ Iофыгъохэр зэшIопхынхэ фэягъэ.\nАР-м и ЛIышъхьэу ТхьакIущынэ Аслъан, республикэм и Премьер-министрэу КъумпIыл Мурат, хабзэм игъэцэкIэкIо къулыкъухэм, чIыпIэ зыгъэIорышIэжьыпIэхэм яIофышIэхэм тхьапэхэр псынкIэу гъэтэрэзыгъэхэ зэрэхъущтым яшъыпкъэу Iоф дашIагъ.\nIофыгъоу зэшIуахыгъэхэм яшIуагъэкIэ, 2014-рэ илъэсым жъоныгъуакIэм и 26-м ом ыпкъ къикIыкIэ гумэкIыгъо хэфэгъэ республикэм ирайонхэм ащыщхэм IэпыIэгъу зэрафэхъущтхэ шIыкIэм ыкIи ащ пэIуагъэхьащт ахъщэр зыфэдизыщтым фэгъэхьыгъэ унашъор УФ-м и Правительствэ ыштагъ. Ар 2015-рэ илъэсым мэзаем и 23-м къыдэкIыгъ.\nУнашъом къыдыхэлъытагъэу федеральнэ бюджетым къыхэхыгъэ сомэ миллион 243-рэ мин 718-рэ Адыгеим къыфатIупщынэу щыт. 2014-рэ илъэсым жъоныгъуакIэм щыIэгъэ псыкъиуным къыздихьыгъэ гумэкIыгъохэм ядэгъэзыжьын мылъкур пэIуагъэхьащт. Миллион 219-м ехъур цIыфхэм атырагощэщт, сомэ миллион 24,5-р Дмитриевскэ, Блащэпсынэ ыкIи Фэдз къоджэ псэупIэхэм адэт псэуалъэхэм ягъэцэкIэжьын тегъэпсыхьэгъэщт.\n— ЦIыфхэм япсэупIэхэр, ямылъку страховать ашIыгъагъэмэ ашIокIодыгъэм ипроценти 100 къафызэкIагъэкIожьын алъэкIыщтыгъ. Ау нахьыбэхэм мы шIыкIэр зэрамыгъэфедэрэм гумэкIыгъуабэ къыздехьы, — къыIуагъ Адыгэ Республикэм граждан зыухъумэжьынымкIэ ыкIи ошIэ-дэмышIэ IофхэмкIэ и Комитет итхьаматэу Блэгъожъ Юрэ.\nПредыдущая Рейхстагыр зыштагъэхэм Чэлэмэт ахэтыгъ\nСледущая ШIукIэ тыгу къинэщт


Иорданием ит Адыгэ Хасэм ихэдзынхэр бэдзэогъум и 29 ахьыгъ »\n17.07.2010 – 16:33 - Натпресс\nИорданием ит Адыгэ шIушIэ Хэсэ гупчэм бэдзэогъум (июлым) и 15 Хэсашъхьэм хэхьащтхэр щыхадзынхэу щытыгъ, ау ар хъугъэп, цIыфхэу къекIолIагъэхэр икъугъэп. Хасэм иустав зэритымкIэ, ащ хэтхэм азыныкъом нахьыбэр хэдзынхэм хэлэжьэнхэ фэягъ.\nМы Iофым ехьылIагъэу Пщыдатэкъо Наурыз НатПреcсым къызэрэфиIотагъэу, хэдзынхэмкIэ зэнэкъокъу ин щыI, ащ пае хэдзынхэм хэлажьэрэ купхэм ащыщ горэм хэдзынхэр лъигъэкIотэнхэу дэлэжьэгъэныр ит. «Хэдзынхэр тхьэмэфитIукIэ ашIынэу рахъухьагъ - бэдзэогъум и 29», - ыIуагъ Наурыз.\nКъэIогъэн фае, Адыгэ Хасэу Ирданием итыр 1932 илъэсым зэхащагъ, ащ илъэтегъэцонкIэ Хъурмэ Закарие лъэшэу дэлэжьагъ. Хасэм къутэмэ 12 иI, илъэситIу къэс ихасашъхьэ нэбгырэ 15 хадзы ыкIи ахэм хасэм итхьэматэ хадзыжьы.\nМы зыгугъу тшIыгъэ хэдзынхэмкIэ купытIу хъухэу щызэнэкъокъух. Купэу "ЫпэкIэ тызфакIорэр" зыцIэм хэдзынхэмкIэ нэбгырэ 15 къыгъэлъэгъуагъ, ахэмэ апэ итыр Азыкъо Мухамад. Купэу "ГъэкIэрэкIэныгъэ – хэхъоныгъ" зыцIэм нэбгырэ 15 къыгъэлъэгъуагъэмэ апэ итыр Къэрдэн Самир. НэмыкIэу ежь-ежьырэу зыкъыгъэлъэгъуагъ Едыдж Хусени.\nШъугу къэтэгъэкIыжьы, мы хасэм емыпхыгъэу джыри зыадыгэ организацие Иорданием ит – "Кавказ Адыгэхэм я ныбджэгъу Хас" зыфиIорэр. Ар политикэм ыкIи лъэпкъ проблемэ шъхьаIэхэм нахь афэгъэзагъэу мэлажьэ.\nОпубликовал administrator, 17-07-2010, 16:33. Просмотров: 1671\n– Хэку гъэзэжьынымкIэ дунае Хасэм (CRO) США-м къутамэ къыщызэIуихыгъ


В поиске совместного пути решения обозначенной проблемыГумэкIыгъор дагъэзыжьыгъ\nСегодня Председатель Государственного Совета – Хасэ РА Владимир Нарожный провел рабочую встречу с руководителем УПФС Республики Адыгея – ФГУП «Почта России» Антониной Полухиной, директором Адыгейского филиала ПАО «ТНС энерго Кубань» Вячеславом Дауровым. В ней приняли участие заместитель Председателя Госсовета – Хасэ РА Аскер Савв, председатели парламентских комитетов по законодательству, законности и вопросам местного самоуправления Александр Лобода и по строительству, транспорту, связи и ЖКХ Олег Картамышев.\nНепэ АР-м и Къэралыгъо Совет—Хасэ и Тхьаматэу Владимир Нарожнэм IофшIэгъу зэIукIэгъу адишIыгъ ФГУП «Почта России» зыфиIорэм икъутамэу АР-м щыIэм ипащэу Антонина Полухинамрэ ПАО «ТНС энерго Кубань» зыфиIорэм иреспубликэ къутамэ итхьаматэу Даурэ Вячеславрэ. ЗэIукIэгъум джащ фэдэу хэлэжьагъэх АР-м и Къэралыгъо Совет—Хасэм и Тхьаматэ игуадзэу Шъао Аскэррэ, комитетхэм япащэхэу Александр Лободарэ Олег Картамышевымрэ.\n--Мэлылъфэгъу мазэм АР-м и Къэралыгъо Совет—Хасэм къыIукIэгъэ тхьаусыхэ тхъылъым тыхэплъэгъагъ. Ар къытфэзгъэхьыгъагъэр ПАО «ТНС энерго Кубань» зыфиIорэм ипащэхэр ары. Ахэр къыкIэлъэIущтыгъэх «Почта России» зыфиIорэ организацием электроэнергием ыуасэ зэрытхэгъэ тхьапэхэу цIыфмэ аIэкIагъахьэрэм пае комиссионнэ ставкэу яIэр нахь макIэ ашIынымкIэ IэпыIэгъу тафэхъунэу. А уахътэм къыщегъэжьагъэу мы зэIукIэгъум хэлажьэрэмэ зэкIэмэ Iоф дашIагъ а упчIэм. Джы зэфэхьысыжьхэр къашIынхэу сэгугъэ, --къыIуагъ АР-м и Къэралыгъо Совет—Хасэм и Тхьаматэу Владимир Нарожнэм.\nФГУП «Почта России» зыфиIорэм икъутамэу АР-м щыIэм комиссионнэ ставкэу ыгъэуцурэр НДС-р хэмылъытагъэу процент 3,3-рэ зэрэхъурэр, ар адрэ шъолъырхэм ащагъэфедэрэм нахьыбэу щыт. А уасэр цIыфхэм электроэнергием ыпкIэу атырэм хагъэхъожьырэп, ау ТСН-м ихъарджхэми къадыхэлъытагъэп, джары Iофыр къэзгъэхьылъэрэр. Ащ къыхэкIэу Почтэм Iоф дамышIэжьыными къыфэкIонхэ ылъэкIыщт, ар къызэгоощтыр нахьыбэрэмкIэ нэжъ-Iужъхэу чылэмэ ащыпсэухэрэр ары, сыда пIомэ ахэмэ Интернетыр хъатэу агъэфедэрэп, мобильнэ телефонхэмкIи макъэ арагъэIунэу хъурэп.\nФГУП «Почта России» зыфиIорэм икъутамэу АР-м щыIэм ипащэу Антонина Полухинам къызэриIуагъэмкIэ IофшIэн гъэнэфагъэ мы упчIэм епхыгъэу агъэцэкIагъ ыкIи къалэм щыпсэухэрэмкIэ комиссионнэ ставкэр процент I,5-м нэсэу къырагъэхын алъэкIыгъ, къуаджэм щыпсэухэрэм апае процент 2,2-рэ ар зэрэхъущтыр. Джыри мы шапхъэхэр къэзгъэшъыпкъэжьыщт документхэр къаIэкIэхьагъэхэп, ау ащ фэдэ зэзэгъыныгъэр щыIэ хъугъэ, ар шъыпкъэ.\n--Уасэхэм къащыдгъакIэмэ тиорганизацие къыIэкIэхьэрэ ахъщэр нахь макIэ зэрэхъущтыр къыдгурыIо пэтзэ, шъуилъэIу къышъуфэдгъэцэкIагъ, уасэр нахь макIэ тшIын тлъэкIыгъэ. Тэ къыдгурэIо Адыгэ Республикэм щыпсэурэ цIыфмэ апае мы Iофыр зэрэзэшIотхырэр, ахэмэ ящыIэкIэ-псэукIэ зэрэфэгъэхьыгъэр,--къыIуагъ Антонина Полухинам.\nПАО «ТНС энерго Кубань» зыфиIорэм иреспубликэ къутамэ итхьаматэу Даурэ Вячеслав ежь ышъхьэкIи организацием ыцIэкIи депутатхэми Почтэм иIофышIэхэми зэрафэразэр къыIуагъ, Iофыр зэрэзэшIокIыгъэм фэшI тхьаегъэпсэу къариIуагъ.\nЦIыфмэ ящыIэкIэ-псэукIэ епхыгъэ Iофыгъохэм уанэсы зыхъукIэ гупшысэ хэлъэу удэлэжьэнэу зэрэщытыр къыхигъэщыгъ Шъао Аскэр. Ащ къызэриIуагъэмкIэ фэдэ Iофыгъохэр депутатхэри, республикэм щыпсэурэ цIыфхэри щыбгъэгъуазэзэ пшIын фае.\n--ЗэкIэ тиIофшIэгъу зэIукIэ хэлэжьагъэхэм тхьаегъэпсэу ясэIо, Антонина Петровнам тыщэгугъу уасэхэр зэрагъэIыхыгъэм фэгъэхьыгъэ документхэри джырэблагъэ къытIэкIигъэхьанхэу,--къыIуагъ Владимир Нарожнэм.\nДжащ фэдэу IофшIэгъу зэIукIэгъум къыдыхэлъытагъэу коммунальнэ фэIо-фашIэхэм ауасэ Интернетыр къызфагъэфедэзэ зэратын алъэкIыщтыр, ФГУП «Почта России» зыфиIорэм икъутамэу АР-м щыIэм Iоф зэришIэрэм, нэмыкI упчIабэмэ атегущыIагъэх.


ТикIымафэ пхъашэу къытыригъэзэжьыгъ — Адыгэ макъ\nТикIымафэ пхъашэу къытыригъэзэжьыгъ\nГъэм иуахътэ пэпчъ шIуагъи, дэхагъи хэлъ. Ау, кIымафэм идэхэгъум, ар угу римыхьын плъэкIырэп. Тхьэпэ фыжьым фэдэу ос къабзэм нэр еумэхъы. Жьэу къатщэрэр зэхатшIэу къэучъыIы. ЧIыопсыр кIым-сым мэхъу. Непэ шъхьангъупчъэм тызиплъыкIэ, чъыгхэр, унашъхьэхэр фыжьыбзэу фэпагъэх.КIымафэм иаужырэ мазэ къызехьэм, гъатхэм ифэмэ-бжьымэ къэоу ригъажьи тигъэIэлыгъ. Жьыбгъэшхоу тишъолъыр зэлъызыубытыгъагъэм ыуж ос хъотыр къытфихьыгъ. ТикIымафэ пхъашэу къытыригъэзэжьыгъ.\n— Мэзэе мазэм арктикэ лъэныкъом къикIырэ жьы чъыIэм ом изытет зэрихъокIэу хабзэ. Фабэмрэ чъыIэмрэ зызэблахъузэ, мазэр икIыщт. Илъэс зэфэшъхьафхэм «мэзэе шъхьангъупчъэхэм» яуахътэ Адыгеим фабэр градус 22-м, 1978-рэ илъэсым — градус 25-м нэ-\nсэу къыхэкIыгъ. Илъэс 70-м къыкIоцI зыпштэкIэ, анахь мэ-\nзэе чъыIэ Адыгеим зыщыщыIагъэр 1950-рэ илъэсыр ары — градус 31, 6-м нэсэу ехыгъагъ, — къытыгъ Адыгэ гидрометеорологие Гупчэм.\nШъугу къэдгъэкIыжьын, икIыгъэ илъэсым мэзаем иапэрэ мэфи 10-м градусыр 17-м нэ-\nсэу къэучъыIыгъагъ. Ау аужырэ мафэхэм градус 24-м кIахьэу къэфэбэжьыгъагъ. Джы 2021-\nрэ илъэсым мэзаем икъихьа-\nгъу мэфэ фабэхэм тахэтыгъ. КIэухым ом изытет зыкъызэпыригъэзагъ.\nРеспубликэм исиноптикхэм къызэратыгъэмкIэ, мы тхьамафэм чэщым чъыIэр градуси 7 — 11-м, мафэм градуси 3 — 7-м анэсыщт, ос къесыщт, гъогухэр Iумылыщтых. Мэзаем иаужырэ тхьамафэ тIэкIу къэфэбэжьэу ригъэжьэщт — мафэм фабэр градуси 3 — 6-м фэдизыщт, чэщым чъыIэр градуси 3-м нэсэу къехыщт. Зыпкъ ит фабэр гъэтхапэм къэсыщт.\nПредыдущая ЕгъашIэм тыгу уилъыщт\nСледущая Гъогу Iумылхэм шъуащысакъ!


Адыгеим иэнергетикэ хэхъоныгъэ зэрэрагъэшIыщтым тегущыIагъэх — Голос Адыга\nРеспубликэм исоциальнэ-экономикэ хэхъоныгъэ епхыгъэ Iофыгъохэм, лъэпкъ про-\nектхэм япхырыщынкIэ пшъэрылъэу яIэхэм ахэр атегущыIагъэх.\nАдыгеим и ЛIышъхьэ республикэм игъэхъэгъэ шъхьаIэхэм, ащ социальнэ-экономикэ хэхъоныгъэ ышIынымкIэ амалэу иIэхэм афэгъэхьыгъэу Урысые Федерацием ивице-премьер къыфиIотагъ. Республикэм ихэбзэ къулыкъухэм япшъэрылъ шъхьаIэхэм ахэхьэ экономикэм зыкъегъэIэтыгъэныр, предприятиякIэхэр, индустриальнэ паркхэр гъэпсыгъэнхэр, инфраструктурэм зегъэушъомбгъугъэныр.\n«Экономикэм хэхъоныгъэ ышIыным пае энергие къэкIуапIэхэр къэгъотыгъэнхэм, республикэм иэнергетическэ инфраструктурэ зегъэушъомбгъугъэным япхыгъэ Iофыгъохэр зэшIохыгъэнхэ фае», — къыIуагъ Адыгеим и ЛIышъхьэ.\nДмитрий Козак дыриIэгъэ зэIукIэгъум КъумпIыл Мурат зэрэщыхигъэунэфыкIыгъэмкIэ, энергиер зэрафимыкъурэм республикэмкIэ мэхьанэшхо зиIэ проектхэм ягъэцэкIэн къызэтыреIажэ.\nКъалэу Мыекъуапэ, Адыгэкъалэ, Тэхъутэмыкъое, Теуцожь районхэм джыдэдэм псэолъэшIыным, социальнэ объектхэм ягъэпсын защырагъэушъомбгъу, инвестиционнэ проектышхохэр ащагъэцакIэх. Мыекъопэ районым турист кластерыр щызэхащэ. РеспубликэмкIэ непэ зигъо Iофыгъохэм ащыщ электроэнергиер икъоу аIэкIэгъэхьэгъэныр. Мы Iофыгъом изэшIохынкIэ Адыгеим щызэрахьащт Iофтхьабзэхэр агъэнэфэгъахэх.\nШъугу къэтэгъэкIыжьы Адыгэ Республикэм и ЛIышъхьэу КъумпIыл Муратрэ ПАО-у «Россети» иправление итхьаматэу Павел Ливинскэмрэ гъэтхапэм и 16-м зызэIокIэхэм, мы Iофыгъохэм язэшIохыкIэ хъущтым зэрэтегущыIэгъагъэхэр. Республикэм иэлектроэнергетикэ, ООО-у «Мыекъопэ ТЭЦ» зыфиIорэм иэлектросетевой комплекс хэхъоныгъэ ягъэшIыгъэным тегъэпсыхьэгъэ зэзэгъыныгъэ заулэ джащыгъум зэдашIыгъагъ.\nЭнергие къэкIуапIэхэм ахэгъэхъогъэнымкIэ республикэм игъоу щалъэгъухэрэм ягъэцэкIэнкIэ Адыгеир хэгъэгум и Правительствэ иIэпыIэгъу зэрэщыгугъырэр КъумпIыл Мурат къыIуагъ. Мы Iофыгъор зэрэзэшIуахырэм елъытыгъэщт псэолъэшIынымрэ промышленностымрэ хэхъоныгъэу ашIыщтыр, инвестициякIэхэу къахалъхьащтхэр, IофшIэпIэ чIыпIакIэхэу зэхащэщтхэр. Джащ фэдэу лъэпкъ проектхэм, Урысые Федерацием и Президент жъоныгъуакIэм ыштэгъэ унэшъуакIэм ягъэцэкIэн ар фэIорышIэщт. ЖКХ-м ылъэныкъокIэ пшъэрылъ гъэнэфагъэхэр агъэцэкIэнхэ языгъэлъэкIыщт федеральнэ программэхэми Адыгеир чанэу ахэлажьэ шIоигъу.\nПредыдущая Анахь унэгъо пытэр къыхахыгъ\nСледущая В Адыгее открылось отделение паллиативной помощи для тяжелобольных людей


ЕмтIылъ Нурбый - «Адыгеим ибзэпс жъынчхэр» мэбзэрабзэ »\nТарихъыр, шэн-хабзэхэр анахьышIоу къытлъызыгъэIэсыжьырэмэ лъэпкъ искусствэр ащыщ. Адыгэ Республикэм ифестиваль-зэнэкъокъоу «Адыгеим ибзэпс жъынчхэр» Мыекъуапэ зэрэщыкIуагъэр зэфэтхьысыжьзэ, еплъыкIэ зэфэшъхьафхэр зэрэщыIэхэр къыдэтэлъытэ.\nАдыгэ Республикэр илъэс 20 зэрэхъурэм фэгъэхьыгъэ фестивалым музыкант 65-рэ, ансамбли 6, нэбгырэ зырызхэр 30 фэдиз хъухэу хэлэжьагъэх. ЗэхэщэкIо купым итхьаматэу, АР-м культурэмкIэ иминистрэу Чэмышъо Гъазый къызэриIуагъэу, «Къэгъэгъэштахьэмрэ» «Адыгеим ибзэпс жъынчхэмрэ» зы мафэм зэрэзэхащагъэхэм шIуагъэ къытыгъ.\n«Къэгъэгъэштахьэр» я 13-у дгъэмэфэкIыгъэ. Хэхъоныгъэхэр ышIыгъэх, цIыфхэм нахь ашIогъэшIэгъон хъугъэ. Къэгъагъэм имэфэкI адыгэмэ афэдэу зыгъэмэфэкIырэ лъэпкъыбэ дунаим тетми тшIэрэп. Лъэпкъым дэхагъэу хэлъыр, шIушIагъэу иIэр мэфэкIым хэолъагъо. Къэгъагъэм тищыIэныгъэ чIыпIэу щигъотыгъэр музыкэмкIэ нахьышIоу къэпIотэн олъэкIы.\nЧэмышъо Гъазый зэрилъытэрэмкIэ, лъэпкъым итрадиционнэ культурэ бай дэдэу зэрэщытыгъэр нахьышIоу цIыфмэ алъыбгъэIэсыным, хэлажьэрэмэ яIэпэIэсэныгъэ къызэIуахыным афэшI мэфэкIхэр зэгъусэхэу тапэкIи зэхащэнхэр нахьышIу. Лъэпкъ зэфэшъхьафхэр мэфэкIым чанэу хэлэжьагъэх.\nИжъырэ лъэпкъ музыкальнэ Iэмэ-псымэхэм апыщэгъэ ныбжьыкIэхэр хэпшIыкIэу нахьыбэ хъугъэх. ШыкIэпщынаохэр нахь зыкъызэIузыхырэмэ ахэтэлъытэх. Лъэцэрыкъо Кимэ ыцIэ зыхьырэ республикэ кIэлэцIыкIу еджапIэм искусствэмкIэ зыщагъасэ. Къэлэ паркым, нэмыкI цIыф зэхэхьапIэхэм концертхэр къащатынхэ алъэкIыщт.\nЗэлъашIэрэ орэдыIоу Дзыбэ Мыхьамэт фестиваль-зэнэкъокъум пщынаоу хэлэжьагъ. Гран-прир ащ фагъэшъошагъ. Лъэпкъ мэкъамэхэр пчэгум щигъэжъынчыхэу зыфежьэм, орэдыIоуи зэрэщытыр къыдалъытэзэ, искусствэр зикIасэхэр Iэгу фытеуагъэх.\nАпэрэ степень зиIэ дипломхэр зыфагъэшъошагъэхэр: Теуцожь районым къикIыгъэ пщынаоу Еутых Къадырхъан, Шэуджэн районым ипщынаоу Чэтэжъыхьэ Нурбый, адыгэ лъэпкъ музыкальнэ Iэмэ-псымэхэр зыхэт ансамблэу «Уджыр» (Тэхъутэмыкъое район, художественнэ пащэр КIыргъ Юр), Красногвардейскэ районым щыпсэурэ Елена Лукьянченкэр - домрэмкIэ орэдышъохэр къыригъэIуагъэх.\nИжъырэ лъэпкъ музыкальнэ Iэмэ-псымэхэр искусствэм нахьышIоу щызыгъэфедэхэрэр зэхэщакIомэ къыхагъэщыгъэх. Ащ фэд Адыгэкъалэ къикIыгъэ шыкIэпщынаоу Абыдэ Артур. Шэуджэн районым щыпсэурэ ШъэоцIыкIу Рэмэзани сырынэмкIэ адыгэ мэкъэмэ дахэхэр ыгъэжъынчыгъэх. Мыекъопэ районым имузыкантэу Юрий Руденкэм жалейкэмкIэ урыс мэкъамэхэр къыригъэIуагъэх. Нэбгырищыми дипломхэр, ахъщэ шIухьафтынхэр аратыгъэх.\nЯтIонэрэ степень зиIэ лауреат хъугъэмэ ащыщ Тыркуем къыщыхъугъэ Тыркоо Эрхьан, Мыекъуапэ ар щэпсэу, ансамблэу «Жъыум» хэт, ижъырэ адыгэ орэдхэр къеIох, щыкIэпщынэр къыгъэгущыIэу тэлъытэ. Кощхьэблэ районым ипщынаоу Даур Казбеки ятIонэрэ степень зиIэ дипломыр фагъэшъошагъ. Пщынэо ныбжьыкIэхэу, искусствэхэмкIэ Адыгэ республикэ колледжым истудентхэу Агъырджэнэкъо Ибрахьимэрэ Щыкъ Фаризэтрэ зэгъусэхэу фестивалым хэлэжьагъэх, ятIонэрэ чIыпIэр зыхьыгъэмэ ащыщых.\nКрасногвардейскэ районым иансамблэу «КъегъаIу, пщынэр!» зыфиIорэми ятIонэрэ чIыпIэр ыхьыгъ.\nТеуцожь районым иансамблэу ГутIэ Заурбый зипащэм, Джэджэ районым ипщынаоу Нэгъой Юрэ ящэнэрэ степень зиIэ лауреат щытхъуцIэхэр афаусыгъэх.\nАпэрэ степень зиIэ дипломхэр аратыжьыгъэх Красногвардейскэ районым иансамблэу «Эльбрусым», ГъукIэлI Нэфсэтрэ Виктор Емельяновымрэ. Фестивалым идипломхэр зэратыжьыгъэхэм ащыщых къамылапщэу КIыргъ Юрэ, пщынаохэу Симболэт Валерэ, Зэфэс Гощэмыдэ, Кощбэе Руслъанэ, Онэунэкъо Руслъанэ, Шэуджэн Адамэ, нэмыкIхэри.\n- Къамылапщэхэр нахьыбэ хъухэу фестивалым хэлажьэхэ, ныбжьыкIэ колледжым дэгъоу щырагъаджэхэ сшIоигъу. ЗэхэщакIомэ лъэшэу сафэраз.\nАбыдэ Артур, Тыркоо Эрхьан:\n- Фестивалыр еджапIэ тфэхъугъ, нахьыбэрэ тыхэлэжьэнэу тыфай.\nЩыкъ Фаризэтрэ Агъырджэнэкъо Ибрахьимэрэ:\n- Пщынэо гъэшIэгъонхэр фестивалым щытлъэгъугъэх, ныбжьыкIэхэр искусствэм хэщэгъэнхэм тыпылъыщт.\n- Сэ сымузыкантэп, ау сшIогъэшIэгъонэу сядэIугъ.\nСтIашъу Юр, Пэрэныкъо Чэтиб:\n- Фестивальхэм тяплъызэ, тиIофшIэн нахь дэгъоу зэрэзэхэтщэщтым тырагъэгупшысагъ.\n- Кубань къэзэкъ хорым илъэс 26-рэ сыхэтыгъ. Мыекъуапэ щыслъэгъугъэр зэзгъэпшэщтыр сшIэрэп.\n- МэфэкI гъэшIэгъон тфызэхащагъ. Дипломым изакъоп, слъэгъугъэмрэ зэхэсхыгъэмрэ сагъэгушIуагъ.\nЛъэпкъ гупшысэр зыгъэбэгъорэ фестивальхэм, зэхахьэхэм Адыгэ Республикэм икъэралыгъо гъэпсыкIэ агъэпытэ.\nСурэтхэр фестивалым щытезыхыгъэр ЕмтIылъ Нурбый.\nОпубликовал administrator, 25-06-2011, 12:48. Просмотров: 1666


ЗэхэщакIохэм тафэраз | Адыгэ Макъ\nАвтор: Редакция\t/ 30.12.2019\t/ КЪЭБАРЫКlЭХЭР, СПОРТЫР\t/\nМыекъопэ бэнэпIэ еджапIэм лъапсэ фэзышIыгъэ Кобл Якъубэ къызыхъугъэр илъэс 80 зэрэхъугъэм фэгъэхьыгъэ зэнэкъокъур Адыгэ къэралыгъо университетым физкультурэмрэ дзюдомрэкIэ и Институт тыгъуасэ щыкIуагъ. Адыгэ къэралыгъо университетым ипащэу Мамый Даутэ зэнэкъокъум икъызэIухын фэгъэхьыгъэ зэхахьэм къыщыгущыIагъ. Кобл Якъубэ зэхэщакIо зыфэхъугъэ бэнапIэр дунаим цIэрыIо зэрэщыхъугъэр Д. Мамыим хигъэунэфыкIыгъ. НыбжьыкIэхэм пIуныгъэ дэгъу ятыгъэным самбэмрэ дзюдомрэ ябэнапIэхэр зэрэфэлажьэрэм мэхьэнэ ин ритыгъ.\nКобл Якъубэ ыгъэсагъэхэм ащыщэу, спортымкIэ дунэе класс зиIэ мастерэу, республикэмкIэ мамырныгъэм и Лигэ итхьаматэу Аристотель Спировыр тренер цIэрыIом ишIушIагъэ зэрэлъыкIуатэрэм къытегущыIагъ.\nУрысыем и Къэралыгъо Думэ идепутатэу, дунаим самбэмкIэ гъогогъу 11 дышъэр къыщыдэзыхыгъэ Хьасанэкъо Мурат, спортым иIофышIэхэу Джарымэкъо Юсыф, КIуае Хьазрэт, Мэрэтыкъо Сахьид, Делэкъо Адамэ, Адзынэ Алый, Беданыкъо Байзэт, Бастэ Сэлымэ, ШъэоцIыкIу Рустам, Хьакурынэ Дамир, Игорь Вержбицкэм, Джарымэкъо Нурбый, Чэтыжъ Алый, Сергей Шутовым, Хьабэхъу Адамэ, нэмыкIхэу гущыIэгъу тызыфэхъугъэхэм ягукъэкIыжьхэр гъэшIэгъоных, Кобл Якъубэ ахэм ятренер къодыягъэп. Илъэпкъ, республикэм ыгу къафытеозэ Iофэу ыгъэцэкIагъэр щыIэныгъэм шIукIэ къыхэнагъ.\nБэнэкIо ныбжьыкIэхэр дзюдомкIэ зэнэкъокъугъэх, Тэхъутэмыкъое районым икомандэ апэрэ чIыпIэр къыдихыгъ. Адыгэкъалэ къикIыгъэхэр ятIонэрэх, Мыекъуапэ самбэмкIэ ибэнэпIэ еджапIэ ящэнэрэ хъугъэ.\nЗэнэкъокъум исудья шъхьаIэу Джон Липаридзе зэхэщакIохэм лъэшэу зэрафэразэр къыIуагъ.


В.Нарожный: В этих древних традициях отражается душа народа, его бережное и трепетное отношение к прошлому, оптимизм настоящего и устремленность в будущееВ.Нарожнэр: Лъэпкъым ыпсэ шэн-хабзэу ижъыкIэ щыIагъэмэ яджэрпэджэжьэу щыт, блэкIыгъэм тыфэсакъызэ неущрэ мафэм шIукIэ тыпаплъэ\nВ.Нарожнэр: Лъэпкъым ыпсэ шэн-хабзэу ижъыкIэ щыIагъэмэ яджэрпэджэжьэу щыт, блэкIыгъэм тыфэсакъызэ неущрэ мафэм шIукIэ тыпаплъэ\nРеспубликэм и Парламент и Тхьаматэу Владимир Нарожнэр ти ЛIышъхьэу КъумпIыл Мурат ыцIэкIэ мэфэкIым хэлажьэхэрэм къафэгушIуагъ. Адыгэхэм ижъырэ лъэхъаным къыщыублагъэу шэн-хабзэу яIагъэхэр лIэшIэгъухэм ахэкIуакIэхэрэп. ИлъэсыкIэм пэгъокIыхэзэ, лъэпкъ культурэм ибаиныгъэ къагъэлъагъо.\n— Лъэпкъ пшIы пчъагъэ зэгурыIохэу непэ Адыгеим щызэдэпсэух. ИлъэсыкIэр дгъэмэфэкIы зыхъукIэ, лъэпкъэу республикэм исхэр зэIукIэнхэр шэнышIу тфэхъугъ, — къыIуагъ Владимир Нарожнэм.\nИорданием илIыкIоу Урысыем щыIэ Амджад Оде Адайле адыгэхэм я ИлъэсыкIэ фэгъэхьыгъэ мэфэкIым зэрэщыIэр В. Нарожнэм къызеIом, хьэкIэ лъапIэм Iэгу фытеуагъэх. гущыIэгъу нэбгырэ пчъагъэ фэхъугъ. Джащ фэдэу Нарожнэм игущыIэ къыщыхигъэщыгъ мэфэкIыр зэхэзыщагъэхэм зарэфэразэр. Ахэр КультурэмкIэ АР-м и Министерств, общественнэ движениеу «Адыгэ хасэр», АР-м КультурэмкIэ и Гупч ыкIи нэмыкIхэр.\nМэфэкI шъуашэ иIэу пчэгур гъэкIэрэкIагъэ. Правительствэм, Парламентым якъулыкъушIэхэр, Адыгеим иобщественнэ движениехэм, тирайонхэм, IэкIыб къэралыгъохэм, лъэпкъ зэфэшъхьафхэм ялIыкIохэр, шIэжьыр зыгъэлъапIэхэрэр, кIэлэцIыкIухэмрэ ныбжьыкIэхэмрэ хэлэжьагъэх.\nАдыгэ Республикэм иансамблэхэм, орэдыIохэм, лъэпкъым иIэпэIасэхэм мэфэкIыр къагъэдэхагъ. Пчэгум къыщызэIуахыгъэ къэгъэлъэгъоным ПIатIыкъо Айдэмыр, Хъуажъ Даутэ, ШъхьакIэмыкъо Фатимэ, Сет Сафыет, Цурмыт Рузанэ, Агъыржьэнэкъо Анжелэ, Гостэкъо Руслъан, фэшъхьафхэм ялъэпкъ Iэпэщысэхэр къагъэлъэгъуагъэх.\nШыкIэпщынэм, лъэпкъ тамыгъэхэм якъэбархэм ПIатIыкъо Айдэмыр къатегущыIагъ. Гумэ Ларисэрэ Абрэдж Гощэфыжьрэ пшъашъэхэр хъэным фэгъэхьыгъэ Iофыгъохэм ащагъэгъозагъэх. Уджыхъу Вячеслав пхъэм хэпшIыкIын плъэкIыщт Iэмэ-псымэхэр, унагъом ищыкIэгъэ пкъыгъохэр кIэлэеджакIохэм аригъэлъэгъугъ.\n— ЦIыфым ылъэгъурэр шIогъэшIэгъон зыхъукIэ, къыфэпIуатэрэр нахьышIоу къыгурэIо, — ягупшысэхэр къаIуатэ Гумэ Ларисэ, Гостэкъо Руслъан, Уджыхъу Вячеслав. — Адыгэхэм яискусствэ урысхэр, къэндзалхэр, ермэлхэр, фэшъхьафхэри къыкIэупчIэх. Республикэм щызэдэпсэухэрэ лъэпкъхэр адыгэхэм я ИлъэсыкIэ зэфищагъэх, гушIуагъор зэдагощы.\n. Адыгэ шхыныгъохэр, нахьыбэу щэламэр, лъэпкъ шъуашэхэр зыщыгъ ныбжьыкIэхэм пчэгум къырахьэх, мэфэкIым къеблэгъагъэхэр гъомылапхъэм хагъэIабэх. Тэтэжъ жэкIэфым мэшIоустхъур лъагэу ыIэтызэ пчэгум къехьэ, сэе фыжьыр зыщыгъ пшъашъэр ащ игъус.\n— ИлъэсыкIэ хъяр техьащтхэм ащыщ зэкIэхэми Тхьэм тешI, — къыIуагъ Тэтэжъ жэкIэфым.\nПчыхьэзэхахьэр зэращагъ артистхэу Бэгъ Алкъэс, Хьакъуй Андзаур, «Адыгэ пшъашъ» зыфиIорэ зэнэкъокъоу республикэм щыкIуагъэм шIухьафтын шъхьаIэр къыщыдэзыхыгъэ Нащ Эммэ.\nЛъэпкъ шэн-хабзэхэм адиштэрэ Iофыгъохэр зэхахьэм щызэрахьагъэх. Нахьыпэрэм фэдэу хьамышхунтIэ чъыгыр агъэкIэрэкIагъ, лIакъохэм ятамыгъэхэр къыщагъэлъагъох. Тэтэжъ мэшIо фабэу пчэгум къырихьагъэр зэрэблэрэр кIэлэцIыкIухэм ашIогъэшIэгъон. Чъыгэу къэнэфырэм ыпашъхьэ концертыр щылъагъэкIуатэ.\nКъэшъокIо ансамблэу «Налмэсыр», къэшъокIо купхэу «Абрекхэр», «Мыекъуапэ инэфылъэхэр», «Майкопчанкэр», «Зэрдахэр» ермэл лъэпкъ ансамблэу «Еразанкыр», нэмыкIхэри мэуджых.\nРеспубликэм иорэдыIо-къэшъокIо ансамблэу «Ислъамыем» иорэдыIоу Нэгъой Азэ, Адыгеим инароднэ артистэу, пщынаоу Мышъэ Андзаур мэфэкI концертыр лъагъэкIуатэ.\nКъэндзал обществэу «Дуслыкым» хэтэу Галия Ульмасовам иныдэлъфыбзэкIэ орэд къыIуагъ. Талъэкъо Заирэ ипщынэ макъи тедэIугъ. ОрэдыIохэу Кушъэкъо Симэ, Дзыбэ Мыхьамэт, Лъэчэ Альберт, Сихъу Темыркъан, Лъэцэр Римэ, нэмыкIхэм мэфэкI зэхахьэр къагъэдэхагъ.\nРеспубликэм иобщественнэ движениехэм ялIыкIохэу ЛIымыщэкъо Рэмэзан, Александр Даниловыр, Алям Ильясовыр, Габил Ризаевыр, фэшъхьафхэри пчыхьэзэхахьэм къыщыгущыIагъэх.\nМэфэкIыр адыгэ джэгукIэ аухыгъ. Анахь дэгъоу къэшъуагъэхэм Адыгэ Хасэм ыцIэкIэ ЛIымыщэкъо Рэмэзанрэ Болэкъо Аслъанрэ афэгушIуагъэх. Бгъуашэ Заремэ, Къулэ Альбинэ, Мэт Жаннэ пшъэшъэ къэшъуакIохэм якуп апэрэ чIыпIэхэр къыщыдахыгъэх. Пщыжъ Джэнэт гум рихьэу къэшъуагъ, ащ дакIоу, «Анахь дах» зыфиIорэ шIухьафтыныр фагъэшъошагъ.\nЛъэпкъхэр зэфэзыщэгъэ мэфэкIыр гум шIукIэ къинэжьыщт.


27 Revelation / Апокалипс\nСардис къалэм щыІэ чылыс зэІукІэм имэлэІич мы къэбарыр фэтх:\nТхьэм ипсиблырэ жъогъуиблырэ зыІыгъырэм мы гущыІэхэр къеІох: Іофхэу жъугъэцакІэхэрэр сэшІэх. Шъупсау цІыфхэм аІо, ау шъулІагъ. 2Шъумычъыеу шъусакъ, къышъуфэнэжьыгъэ щыІэныгъэу лІэныгъэм нэсыгъэм кІуачІэ ежъугъэгъот; сыда пІомэ Іофхэу жъугъэцакІэхэрэр си Тхьэ ыдэжькІэ икъугъэхэу слъытэхэрэп. 3Арышъ, Іофхэу зэжъугъэшІагъэхэри зэхэшъухыгъэхэри шъугу къэжъугъэкІыжьых. Ахэр жъугъэцакІэх, шъуипсэкІодхэми шъуафыкІэгъожь. Шъучъыеу шъумысакъмэ, шъумышІахэу тыгъуакІом фэдэу сыкъэкІощт. Шъуадэжь сыкъызыкІощт сыхьатри шъушІэщтэп.\n4Ау зищыгъынхэр зымыгъэушІоигъэхэу, цІыф заулэ Сардис къалэм къышъухэтых. Ахэр щыгъын фыжьхэр ащыгъхэу къыздэкІощтых, сыда пІомэ ахэмэ яфэшъуашэшъ ары. 5ТекІоныгъэр къэзыхьырэм ахэмэ афэдэу щыгъын фыжьхэр щыгъыщтых. МыкІодыжьын щыІэныгъэ зыгъотыщтхэм ацІэхэр зэрыт тхылъым ащ ыцІэ егъашІэм изгъэкІыщтэп. Ащ ыцІэ зэрэсшІэрэр Сятэрэ имэлэІичхэмрэ апашъхьэ къыщысІощт. 6ТхьакІумэ зиІэм Тхьэм Ыпсэ ЛъапІэ чылыс зэІукІэхэмэ къариІорэр зэхерэх.\nИсус Христос Филаделфие къалэм щыІэ чылыс зэІукІэм къэбарэу фаригъэхьыгъэр\n7Филаделфие къалэм щыІэ чылыс зэІукІэм имэлэІич мы къэбарыр фэтх:\n2:28 нэфшъэгъо жъуагъор – Христос ары. Еплъ 22:16.\nЛъапІэу ыкІи шъыпкъэу щытэу, Даутэ иІункІыбзэ* зыІыгъырэм мы гущыІэхэр къеІох. Ащ зэІуихырэр зыми ыгъэпытэжьышъурэп, ыгъэпытэрэри зыми Іуихыжьышъурэп. 8Іофхэу жъугъэцакІэхэрэр сэшІэх. Мары, пчъэу зыми ымыгъэпытэжьышъурэр шъуапашъхьэ щызэІусхыгъ. ЛъэкІыныгъэшхо шъуиІэп, ау сигущыІэхэр жъугъэцэкІагъэх, сигъогу шъузэрэрыкІорэри цІыфмэ апашъхьэ щышъуушъэфыгъэп. 9ШъукъэдаІу, шэйтаным изэІукІэ щыщхэу, пцІы зыусхэу, джурткІэ зэджэжьхэрэ мыджуртхэр, ахэр сэ къэзгъэкІонхэшъ, шъулъакъохэм адэжь лъэгонджэмышъхьэкІэ щызгъэтІысыщтых, шІу шъузэрэслъэгъурэри ашІэщт. 10«Теубытэныгъэ зижъугъаІ», зыфэсІогъэ унашъор зэрэжъугъэцэкІагъэм пае, дунаем зэкІэ тетхэм алъэгъущт гузэжъогъу сыхьатым шъущысыухъумэщт. А гузэжъогъу сыхьатыр дунаем тет цІыфхэм яшъыпкъагъэ ыгъэунэфыным пае къэкІощт.\n11ШІэхэу сыкъэкІощт. Зыми шъуитандж къышъуІимыхынэу шІошъхъуныгъэу шъуиІэм шъутемыкІ. 12ТекІоныгъэр къэзыхьырэр си Тхьэ иунэшхо пкъэу фэзгъэуцущт, а унэшхоми ныбжьи чІэкІыжьыщтэп. Си Тхьэ ыцІэрэ, сиТхьэ икъэлэшхоу ЕрусалимыкІэм ыцІэрэ а цІыфым ынатІэ тестхэщтых. А къалэр си Тхьэу уашъом щыІэм ыдэжь къикІэу къехыщт. Сэ цІакІэу сиІэри а цІыфым ынатІэ тестхэщт. 13ТхьакІумэ зиІэм Тхьэм Ыпсэ ЛъапІэ чылыс зэІукІэхэм къариІорэр зэхерэх.\n14Лаодикие къалэм щыІэ чылыс зэІукІэм имэлэІич мы къэбарыр фэтх:\nАминкІэ* заджэхэрэ шыхьат шъыпкъэу ыкІи узщыгугъышъун шыхьатэу Тхьэм къыгъэхъугъэ пстэури зыІэ\n3:7 Даутэ иІуцкІыбзэ – а ІункІыбзэм Мессихьым (Христосым) итетыгъошхо къегъэлъагъо. Мессихьыр пачъыхьэу Даутэ къытехъукІыгъэ цІыфхэм ащыщыгъ. Тхьэм пачъыхьэу Даутэ къыгъэгугъагъ бын лъапІэу Тхьэм ицІыфхэм тетыгъо афызиІэщтыр ащ къызэрэтехъукІыщтымкІэ. Еплъ Пегъымбар Исайас тхылъэу ытхыгъэм 22:22; Апостол. 2:20-31.\n3:14 Амин – Тхьэм Іофхэу ицІыфхэр къызэригъэгугъагъэхэр зэригъэцэкІэщтхэр къэзыгъэшъыпкъэжьрэр Христосыр ары. Еплъ 2 Кор. 1:20. «Амин» къикІырэр «Арэущтэу орэхъу» ары.\nкъикІыгъэм мы гущыІэхэр къеІох: 15Іофхэу жъугъэцакІэхэрэр сэшІэх. Шъугухэр фабэхэп ыкІи чъыІэхэп ыкІи. Шъугухэр фэбэгъагъойт е чъыІэгъагъойт! 16Мыфабэу-мычъыІэу шъузэрэщытым пае, цІыфым ыжэ псыр къызэрэдиутхыкІырэм фэдэу, сыжэ шъукъыдэсыутхыкІыжьыщт. 17Шъо мырэущтэу шъоІо: «Тыбай, бэ тиІэ хъугъэ, зи тищыкІагъэп». Ау сыхьатмыгъо шъуежьагъэу, шъутхьамыкІэу, гукІэгъу шъуифэшъуашэу, шъунэшъоу ыкІи шъупцІанэу шъузэрэщытыр шъушІэрэп. 18Арышъ, баи шъухъуным пае, машІокІэ гъэкъэбзэжьыгъэ дышъэ сщышъущэфынэу игъоу къышъуфэсэлъытэ. ШъузэрэпцІанэм пае, шъумыукІытэнэу щыгъын фыжьхэри къэшъущэфых. Шъунэхэми алъэгъуным пае, ащышъуфэнэу дагъэри къэшъущэф.\n19ШІу слъэгъухэрэм агурысэгъаІо ыкІи сэгъэдаІох. Арышъ, шъуипсэкІодхэм шъуафыкІэгъожьи, шъугу етыгъэу сигъогу шъурыкІу. 20Мары, пчъэм сыІутэу сыкъытео. Зыгорэм сымакъэ зэхихэу, пчъэр къыІуихымэ, сихьанышъ, сэ ащ сыдэшхэщт, ежьыри сэ къыздэшхэщт.\n21ТекІоныгъэр къэзыхьырэр ситІысыпІэ лъапІэ щысынэу къызготІысхьанэу фит сшІыщт, сэри текІоныгъэр къэсхьи, Сяти итІысыпІэ лъапІэ щысынэу ежьым сызэрэготІысхьагъэм фэдэу.' 22ТхьакІумэ зиІэм Тхьэм Ыпсэ ЛъапІэ чылыс зэІукІэхэм къариІорэр зэхерэх.\nАщ нэужым сызэплъэм, уашъом щыІэ пчъэ горэ зэІухыгъэу слъэгъугъэ. Бжъэмыешхом ымакъэ фэдэу, къыздэгущыІэу зэхэсхыгъэгъэ макъэм къыІуагъ: «Мо къыдэкІуай, Іофхэу джырэ нэуж къэхъун фаехэр озгъэлъэгъущтых». 2Ардэдэм Тхьэм Ыпсэ ЛъапІэ къысфехыгъ ыкІи сызэплъэм, уашъом тІысыпІэ лъапІэ горэ щыслъэгъугъ, зыгори ащ тесыгъ. 3Ащ тесым итеплъэ мыжъо лъэпІэ фыжьэу яспис зыцІэмрэ мыжъо лъэпІэ плъыжьэу сардис зыцІэмрэ ятеплъэ фэдагъ. ТІысыпІэ лъапІэм ихъурэягъэкІэ лэгъупкъопсэу зитеплъэ мыжъо\nлъэпІэ уцышъоу смарагд зыцІэм фэдэр щыІагъ. 4ТІысыпІэ лъапІэм ихъурэягъэкІэ къегъэуцокІыгъэхэу нэмыкІрэ тІысыпІэ лъэпІэ тІокІырэ плІырэ щыІагъ. А тІысыпІэ лъапІэхэм атесхэу тхьамэтэ нахьыжъхэу нэбгырэ тІокІырэ плІырэмэ щыгъын фыжьхэр ащыгъхэу, ашъхьэхэми дышъэм хэшІыкІыгъэ танджэхэр ателъхэу слъэгъугъэх. 5ТІысыпІэ лъапІэм пчыкІэхэр* къикІыгъэх, шыблэ гъогъо мэкъэшхохэри къыпыІукІыгъэх. ТІысыпІэ лъапІэм ыпашъхьэ остыгъибл щытыгъэх – ахэр Тхьэм ипсибл ары. 6А тІысыпІэ лъапІэм ыпашъхьэ апчым хэшІыкІыгъэу, кристаллым фэдэу нэфэу ыкІи къабзэу, хым итеплъэ иІэу зыгорэ слъэгъугъэ.\nГузэгум, тІысыпІэ лъапІэм ихъурэягъэкІэ къеуцокІыгъэхэу псэушъхьиплІ итыгъэх. АгупэкІи акІыбкІи нэхэр арызыбзагъэх. 7Апэрэ псэушъхьэр аслъаным фэдагъ, ятІонэрэр шкІэм фэдагъ, ящэнэрэм ынэгу цІыфым ынэгу фэдагъ, яплІэнэр быбырэ бгъэжъым фэдагъ. 8ПсэушъхьиплІ пэпчъ тэмих иІагъ, тыдэкІи нэхэр арызыбзагъэх. Чэщи мафи зэпымыоу мырэущтэу аІо:\n«ЛъэкІыныгъэшхор зэкІэ зиІэ Зиусхьанэу Тхьэу,\nщыІагъэу, щыІэу, къэкІощт мафэхэми щыІэщтыр\nлъапІэу, лъапІэу, лъапІэу щыт». 9Псэушъхьэхэм щытхъушхуи, лъытэныгъэшхуи, шъхьэкІэфэныгъэшхуи тІысыпІэ лъапІэм тесэу, егъашІэм щыІэщтым 10фашІы къэс, тхьэмэтэ нахьыжъхэу нэбгырэ тІокІырэ плІырэми тІысыпІэ лъапІэм тесэу егъашІэм щыІэщтым ыпашъхьэ зыщырадзыхызэ агъэлъапІэ. ТІысыпІэ лъапІэм ыпашъхьэ ятанджэхэр агъэтІылъхэзэ, мырэущтэу аІо:\n11 «О тиЗиусхьан,\nщытхъушхори, лъытэныгъэшхори, лъэкІыныгъэшхори\nсыда пІомэ пстэури къэзыгъэхъугъэр оры,\nо уфэягъэти, ахэри къэхъухи, щыІэныгъэ яІэ хъугъэ».\n4:5 пчыкІэ – шыблэм инэфынэ ары.\nЕтІанэ Шъынэм мыхъуриблымэ* ащыщэу апэрэр зэрэтырихырэр слъэгъугъэ. Джащыгъум псэушъхьиплІым щыщэу зым шыблэ гъуагъом ымакъэ фэдэ макъэкІэ, «КъакІо!» ыІоу зэхэсхыгъэ. 2ЕтІанэ сызэплъэм, шы фыжь слъэгъугъэ. Шым тесым щабзэ горэ ыІыгъыгъ, мэлэІич горэми тандж къыритыгъ. ТекІоныгъэр къэзыхьырэм фэдэу текІоныгъэр къыхьынэу ежьагъ.\n6:1 мыхъур – арапыбзэкІэ «хъытым», тыркубзэкІи «мыхьыр» ары.\n3ЕтІанэ Шъынэм ятІонэрэ мыхъурыр зытырехым, ятІонэрэ псэушъхьэм, «КъакІуи еплъ!» къыІоу зэхэсхыгъ. 4Джащыгъум нэмыкІ шы горэ, шы цІэгъоплъэу къыдэкІыгъ. Ащ тесым дунаем мамырныгъэр тырихынэуи, цІыфхэр зэригъэукІынхэуи Тхьэм фитыныгъэ къыритыгъ. МэлэІич горэм ащ сэшхо къыритыгъ.\n5ЕтІанэ Шъынэм ящэнэрэ мыхъурыр зытырехым, ящэнэрэ псэушъхьэм, «КъакІуи еплъ!» къыІоу зэхэсхыгъ. Сызэплъэм, шы шІуцІэ слъэгъугъэ. Ащ тесым щэчалъэ горэ ыІыгъыгъ. 6ЕтІанэ псэушъхьиплІымэ ахэтэу зы макъэ горэ къыдэІукІэу, мырэущтэу къыІоу зэхэсхыгъ: «Коцэу лэгъищым арылъыр зы мэфапкІэ мэхъу, хьэу* лэгъибгъум арылъыри зы мэфапкІэ мэхъу. Дагъэми сэнэпсми уиягъэ ямыгъэкІ».\n7ЕтІанэ Шъынэм яплІэнэрэ мыхъурыр зытырехым, яплІэнэрэ псэушъхьэм ымакъэ, «КъакІуи еплъ!» къыІоу зэхэсхыгъ. 8Сызэплъэм, шы джэф слъэгъугъэ. Ащ тесым ыцІагъэр ЛІэныгъэр ары. ЛІагъэхэм я Дунай зыцІэр ащ лъыкІоу щытыгъ. Ахэми сэшхокІи, гъаблэкІи, зэпахэрэ узхэмкІи, чІылъэм ихьакІэ-къуакІэхэм яІэпыІэгъукІи цІыфхэр агъэлІэнхэу чІылъэм ыплІанэ тетыгъо фыряІэ хъугъэ.\n9ЕтІанэ Шъынэм ятфэнэрэ мыхъурыр зытырехым, цІыфхэу Тхьэм игущыІэхэр къызэрагъэІугъэхэм паий, а гущыІэхэм шыхьатныгъэ зэрафэхъугъэхэм паий аукІыгъэхэм апсэхэр къурмэншІыпІэм ычІэгъ щыІэхэу щыслъэгъугъэх. 10Ахэр мэкъэшхокІэ къэджагъэх: «О Зиусхьан лъапІэ ыкІи шъыпкъагъэр зиІэу Зиусхьан, дунаем тет цІыфхэу тэ тлъы зыгъэчъагъэхэм хьыкум атепшІыхьанэуи, яфэшъуашэ ябгъэпщыныжьынэуи сыдигъо нэсы тыпэбгъэплъэщт?» 11Арэущтэу мэлэІич горэм ахэмэ ащыщэу хэти шъошэ кІыхьэ къырити, тІэкІурэ загъэпсэфынэу ариІуагъ, дунаем ицІыфхэм ахэр зэраукІыгъэхэм фэдэу, ахэмэ ягъусэхэу аукІыщт цІыфхэу Тхьэм фэлажьэхэрэмрэ адрэ шыхэу аукІыщтхэмрэ япчъагъэ екъуфэ.\n12ЕтІанэ Шъынэм яхэнэрэ мыхъурыр зэрэтырихырэр слъэгъугъэ. Джащыгъум чІылъэр лъэшэу къэсысыгъ, тыгъэри пчэныцым хэшІыкІыгъэ шэкІ шІуцІэм фэдэу ушІункІыгъэ, мазэри лъым фэдэу плъыжьы хъугъэ.\n6:6 хьэ – арапыбзэкІи, тыркубзэкІи «арпэ» мэхъу.\n13Уашъом ижъуагъохэри чІылъэм къефэхыгъэх, жьыбгъэшхо къызепщэкІэ, ынджыр чъыгым пытхэр къызэрэпытэкъухэрэм фэдэу. 14Тхъылъыр зэрэзэкІоцІащыхьэрэм фэдэу, уашъор кІодыгъэ; къушъхьэ пстэури хыгъэхъунэ* пстэури ячІыпІэхэм арыкІыгъэх.\n15Дунаем ипачъыхьэхэми, тетыгъо зиІэхэми, дзэм ипэщэшхохэми, байхэми, лъэкІыныгъэшхо зиІэхэми, пщылІми, фитми, гъочІэгъхэмрэ къушъхьэ мыжъошхохэм ачІэгърэ защагъэбылъыжьыгъ. 16Ахэмэ къушъхьэхэмрэ къушъхьэ мыжъошхохэмрэ араІуагъ: «Шъукъыттефи, тІысыпІэ лъапІэм тесым тешъумыгъэлъэгъу, Шъынэм игубжи тыщышъуухъум. 17Сыда пІомэ ахэр зыгубжырэ мэфэшхор къэсыгъ, ахэми хэта апэуцужьын зылъэкІыщтыр?»\nЯблэнэрэ мыхъурымрэ дышъэм хэшІыкІыгъэ уц гъэстылъэмрэ\nШъынэм яблэнэрэ мыхъурыр зытырехым, сыхьатныкъо фэдизкІэ уашъом кІым-сым щыхъугъ.\n2ЕтІанэ Тхьэм ыпашъхьэ ит мэлэІичиблыр слъэгъугъэх. МэлэІич горэм бжъэмыешхуибл ахэмэ аритыгъэх.\n3НэмыкІ мэлэІич горэм мэ ІэшІу зыпихырэ уцхэм апае дышъэм хэшІыкІыгъэ уц гъэстылъэ ыІыгъэу къакІуи, къурмэншІыпІэм ыпашъхьэ къиуцуагъ. НэмыкІ мэлэІич горэм мэ ІэшІу зыпихырэ уцыбэ а мэлэІичым къыритыгъ, Тхьэм ицІыф лъапІэхэм ятхьэлъэІухэу тІысыпІэ лъапІэм ыпашъхьэ щыт къурмэншІыпІэм телъхэм ахи-\nгъэхъоным пае. 4Мэ ІэшІу зыпихырэ уцхэм яІугъо Тхьэм ицІыф лъапІэхэм ятхьэлъэІухэм ягъусэу мэлэІичым ыІэ къикГи, Тхьэм ыдэжь дэкІоягъ. 5Ащ нэужым мэлэІичым уц гъэстылъэр къышти, къурмэншІыпІэм имашІо щыщ из ышІи, чІылъэм къыридзыхыгъ. Джащыгъум шыблэ гъогъо мэкъэшхохэр къэІугъэх, пчыкІэхэри къэлъэгъуагъэх, чІылъэри къэсысыгъ.\n6ЕтІанэ бжъэмыиешхуибл зыІыгъырэ мэлэІичиблым ахэмэ къяпщэнхэу загъэхьазырыгъ.\n7Апэрэ мэлэІичыр ибжъэмыешхо къепщагъ. Джащыгъум ошъу, машІо, лъы зэхэкІухьагъэхэу чІылъэм къехыгъэх. ЧІылъэм ызыщанэ хэстыкІыгъ, чъыгмэ азыщани хэстыкІыгъэх, уц шхъонтІэ пстэури стыгъэ.\n8ЯтІонэрэ мэлэІичыри ибжъэмыешхо къепщагъ. Ащ дэжьым машІор зэкІэнэгъэ къушъхьэшхом фэдэу, зыгорэ хым хэфагъ. Хым ызыщани лъым фэдэу хъугъэ. 9Хым хэс псэушъхьэхэм азыщани лІагъэх, къухьэхэм азыщани кІодыгъэх.\n10ЕтІанэ ящэнэрэ мэлэІичыри ибжъэмыешхо къепщагъ. Джащыгъум мэшІо пхъэцІакІэм* фэдэу жъогъошхо горэ стэу уашъом къехи, псыхъохэмрэ псынэхэмрэ ащанэ къыхэфагъ. 11Жъогъошхом ыцІэ Уц Дыдж. Псыхэм азыщанэ дыджэу хъугъэх, а псы дыджым ешъуагъэхэу цІыфыбэхэри лІагъэх.\n12ЕтІанэ яплІэнэрэ мэлэІичыри ибжъэмыешхо къепщагъ. Джащыгъум тыгъэм ызыщани, мазэм ызыщани, жъуагъохэм азыщани кІосагъэ. Арэущтэу ахэмэ янэфынэ ызыщанэ шІункІы хъугъэ. Мафэм ызыщани, чэщым ызыщани нэфынагъэхэп.\n13ЕтІанэ сызэплъэм, ошъогум щыбыбырэ мэлэІич мэкъэшхокІэ къаджэу зэхэсхыгъ: «Къэнагъэ мэлэІичищым ябжъэмыешхохэм къызяпщэхэкІэ, чІылъэм тетхэр сыхьатмыгъо ежьэщтых, сыхьатмыгъо ежьэщтых, сыхьатмыгъо ежьэщтых!»\n8:10 пхъэцІакІэ – пхъэныкъостэу машІом пэлъыр ары.\nМэлэІичымрэ зэгохыгъэ тхылъ цІыкІумрэ\nЕтІанэ лъэкІыныгъэ зиІэу, нэмыкІ мэлэІич горэ уашъом къехэу слъэгъугъэ; ошъуапщэ горэ шъуашэу щыгъыгъ; лэгъупкъопсыри шъхьэщытыгъ, ынэгуи тыгъэм фэдагъ, ылъакъохэри мэшІо пкъэухэм афэдагъэх. 2Тхылъ цІыкІу горэ зэгохыгъэу ыІэкІэ ыІыгъыгъ. Лъэкъо джабгъур хым хигъэуцуагъ, лъэкъо сэмэгури чІым тыригъэуцуагъ. 3Аслъанхэр зэрэгъогхэрэм фэдэу, мэкъэшхокІэ къэкууагъ. Ар къызэкуом, ошъо шыблэ гъогъуиблымэ амакъэхэр къэІугъэх. 4Ошъо шыблэ гъогъуиблымэ амакъэхэр къызэІухэ ужым, стхынэу сыублэ пэтыгъ, ау уашъом къикІэу макъэ горэм къыІоу зэхэсхыгъ:\n–Шыблэ гъогъуиблымэ къаІуагъэхэр умытхыхэу ушъэфых.\n5ЕтІанэ мэлэІичэу зылъэкъо лъэныкъор хым хэзыгъэуцуагъэу, адрэ лъэкъо лъэныкъори чІым тезыгъэуцуагъэу слъэгъугъагъэм ыІэ джабгъу уашъом къыдиІэтэягъ. 6Тхьэу егъашІэм щыІэу, уашъохэмрэ уашъохэм ащыІэ пстэумрэ, чІымрэ чІым тет пстэумрэ, хымрэ хым хэс пстэумрэ къэзыгъэхъугъэм ыцІэкІэ а мэлэІичым тхьарыІо ышІи, мырэущтэу ыІуагъ:\n–Уахътэу бэп къэнэжьыгъэр. 7Ау яблэнэрэ мэлэІичыр ибжъэмыешхо къызепщэщт мафэхэм Тхьэм ежьым фэлажьэрэ пегъымбархэм къызэраригъэІугъэм фэдэу, игухэлъ шъэф ыгъэцэкІэщт.\n8Уашъом къикІэу зэхэсхыгъэгъэ макъэр джыри зэ къэгущыІэу къысиІуагъ:\n–КІуи, мэлэІичэу зылъэкъо лъэныкъо хым хэзыгъэуцуагъэу, адрэ лъэкъо лъэныкъори чІым тезыгъэуцуагъэм ыІыгъырэ тхылъ цІыкІоу зэгохыгъэр къыІых.\n9Арэущтэу мэлэІичым ыдэжь сыкІуи есІуагъ:\n–А тхылъ цІыкІур къысэт.\n–Ма, къыосэты, шхы,– къысиІуагъ ащ. –УныбэкІэ дыджыщт, ау ужэкІэ шъоум фэдэу ІэшІоу хъущт.\n10Тхылъ цІыкІур мэлэІичым къыІысхи, сшхыгъэ. СыжэкІэ шъоум фэдэу ІашІоу щытыгъ, ау зэсэшхым, сыныбэ дыджы щыхъугъ. 11ЕтІанэ мырэущтэу къысиІуагъ:\n–Хэгъэгу Іаджыхэми, лъэпкъ Іаджыхэми, бзэ Іаджыхэми, пачъыхьэ Іаджыхэми яхьылІагъэу Тхьэм ежь игущыІэхэу угу къырилъхьагъэхэу, къэхъущт Іофхэм яхьылІагъэхэр цІыфхэм ябгъэІунхэ фае.\nХыІушъом сыІутэу, хьакІэ-къокІэжъ горэ хым къыхэкІэу слъэгъугъэ. Шъхьибл пытыгъ, бжъэкъуипшІи тетыгъ. Ыбжъакъохэми танджипшІ ателъыгъ. Ышъхьэхэми Тхьэм зэрехъонхэрэ цІэхэр ателъыгъэх. 2ХьакІэ-къокІэжъэу слъэгъугъэр хьашыумышэм* фэдагъ, ау ылъакъохэр мышъэ лъакъохэм афэдагъэх, ыжи аслъаным ыжэ фэдагъ. Блэгъожъым ежь илъэкІыныгъэ, итІысыпІэ, итетыгъошхо хьакІэ-къокІэжъым ритыгъэх. 3ХьакІэ-къокІэжъым ышъхьэхэм язым ежьыр зыгъэлІэн уІагъэм фэдэу иІагъ, ау а уІагъэр хъужьыгъагъэ. ЧІылъэм тет цІыф пстэуми а хьакІэ-къокІэжъыр агъэшІагъоу лъыкІощтыгъэх. ЦІыфхэм блэгъожъыр агъэлъэпІагъ, ащ хьакІэ-къокІэжъым тетыгъо зэрэритыгъэм пае. 4ХьакІэ-къокІэжъыри агъэлъапІэзэ аІуагъ: «ХьакІэ-къокІэжъым хэта фэдэр? Хэта езэон зылъэкІыщтыр?»\n12:14 илъэсищырэ ныкъорэ – мэфэ 1260-рэ мэхъу. Еплъ 12:6.\n13:2 хьашыумышэ – урысыбзэкІэ «барс», тыркубзэкІи «парс», арапыбзэкІи «фахьэд» ары.\n5ХьакІэ-къокІэжъым гущыІэ пагэхэр къыІонхэуи, Тхьэм ехъонынэуи фит хъугъэ, мэзэ тІокІитІурэ тІурэ* тетыгъо иІэнэуи фит хъугъэ. 6Тхьэми, Тхьэм ыцІи, чІыпІэу Тхьэр зыдэщыІэми, уашъом щыІэ пстэуми яхъонынэу ыжэ зэІуихыгъ. 7Тхьэм ицІыф лъапІэхэми язэонэу ыкІи атекІонэу фит хъугъэ. Унэгъо лъэпкъ пстэуми, хэгъэгу пстэуми, бзэ пстэуми, лъэпкъ пстэуми тетыгъо афыриІэнэу фит хъугъэ. 8Тхьэм дунаер къызигъэхъугъэм щегъэжьагъэу цІыфхэу зыцІэхэр шІобзыгъэ Шъынэм итхылъ итхэу, мыкІодыжьын щыІэныгъэ зыгъотыщт пстэуми анэмыкІэу дунаем тет цІыф пстэуми хьакІэ-къокІэжъыр агъэлъэпІэщт.\n9ТхьакІумэ зиІэм зэхерэх.\n10ЦІыфхэр хьапсым чІэзыдзэрэр хьапсыми чІадзэщт. СэшхокІэ зыукІырэри сэшхокІэ аукІыжьыщт.\nАрышъ, Тхьэм ицІыф лъапІэхэмэ теубытэныгъэрэ шъыпкъагъэрэ ярэІ.\n11ЕтІанэ нэмыкІ хьакІэ-къокІэжъ горэ чІы чІэгъым къычІэкІэу слъэгъугъэ. Шъынэм ыбжъакъохэм афэдэу бжъэкъуитІу тетыгъ, ау блэгъожъым фэдэу къэгущыІагъ. 12Мы ятІонэрэ хьакІэ-къокІэжъым апэрэ хьакІэкъокІэжъым итетыгъо зэкІэ иІэу, ащ ыпашъхьэ Іоф щишІагъ, чІылъэми чІылъэм тет цІыфхэми зэкІэ апэрэ хьакІэ-къокІэжъэу зиуІагъэ хъужьыгъагъэр аригъэгъэлъэпІагъ. 13ЯтІонэрэ хьакІэ-къокІэжъым нэшэнэ гъэшІэгъонышхохэри къыгъэлъэгъуагъэх. ЦІыфмэ апашъхьэ уашъом къикІэу машІо чІылъэм къыщыригъэхыгъ. 14Апэрэ хьакІэ-къокІэжъым ыпашъхьэ нэшэнэ гъэшІэгъонышхохэр къыгъэлъэгъонхэу ятІонэрэ хьакІэ-къокІэжъыр фит зэрэхъугъэм пае, дунаем тет цІыфхэр дихьыхыгъэх. Апэрэ хьакІэ-къокІэжъэу сэшхо уІагъэ зытелъэу, ау щытми псэугъэр агъэлъэпІэным пае, ятІонэрэ хьакІэ-къокІэжъым дунаем тет цІыфхэм шъо теплъэ фаригъэшІыгъ. 15Апэрэ хьакІэ-къокІэжъым ышъо теплъэ псэ хилъхьанэу ятІонэрэ хьакІэ-къокІэжъыр фит хъугъэ. Арэущтэу а шъо теплъэр къэгущыІагъ, ежь зыгъэлъэпІэнэу зымыдэхэрэри аукІынхэу а шъо теплъэм унашъо ышІыгъ. 16ЯтІонэрэ хьакІэ-къокІэжъым цІыф пстэуми, цІыкІуми инми, байми тхьамы-\n13:5 мэзэ тІокІитІурэ тІурэ – еплъ 11:2.\nкІэми, шъхьафитми пщылІми аІэ джабгъухэм е анатІэхэм тамыгъэ атраригъэдзагъ. 17А тамыгъэр темыдзагъэмэ, зыми ыщэнэу ыкІи къыщэфынэу фитыгъэп. А тамыгъэм хьакІэ-къокІэжъым ыцІэ е ыцІэ ипчъагъэ итыгъ.\n18ЦІыфмэ зэхэшІыкІыныгъэ ярэІ. Іушыныгъэ зиІэм хьакІэ-къокІэжъым ипчъагъэ ерэлъыт, сыда пІомэ зы цІыфым ипчъагъэ* джары. А пчъагъэр шъихырэ тІокІищырэ хырэ мэхъу.\nНэбгырэ минишъэрэ тІокІитІурэ плІырэм орэдэу къаІорэр\nЕтІанэ сызэплъэм, Сион Іуашъхьэм* Шъынэр тетэу слъэгъугъэ. Шъынэм ыцІэрэ ащ Ятэ ыцІэрэ зынатІэ тетхагъэхэу нэбгырэ минишъэрэ тІокІитІурэ плІырэ игъусагъэх. 2ЕтІанэ псышхо къиугъабэмэ амэкъэшхорэ шыблэ гъогъошхом ымэкъэшхорэ афэдэу макъэ горэ уашъом къиІукІэу зэхэсхыгъэ. Мэкъэшхоу зэхэсхыгъэр шыкІэпщынэ еуакІохэм яорэдмакъэ фэдагъ. 3ТІысыпІэ лъапІэм, псэушъхьиплІым, тхьамэтэ нахьыжъхэм апашъхьэ орэдыкІэ къыщаГуагъ. Нэбгырэ минишъэрэ тІокІитІурэ плІырэм анэмыкІэу а орэдыр зыми зэригъэшІэн ылъэкІыгъэп. Мы дунаем ицІыфхэм ащыщхэу ахэр ары Шъынэм зышъхьэ къыщэфыжьыгъэхэр. 4Мыхэр ары бзылъфыгъэхэмкІэ зызымыгъэушІоигъэхэр, сыда пІомэ ахэр къэзымыщагъэ-дэмыкІуагъэхэм афэдэх. Шъынэр тыдэ кІоми, лъэкІох. Мыхэр ары апэрэхэу, Шъынэм цІыфхэм къахищыхи, зышъхьэхэр къыщэфыжьыгъэхэу, Тхьэмрэ ежьыррэ апае ыгъэнэфагъэхэр. 5Ахэмэ ажэ пцІы зыхэлъ гущыІэ зи къыдэкІыгъэп. Лажьэ зи яІэп.\n13:18 цІыфым ипчъагъэ – урымыбзэмкІи (иунаныбзэмкІи) джуртыбзэмкІи пчъагъэхэр хьарыфхэмкІэ (буквэхэмкІэ) атхых. ДжуртыбзэкІи урымыбзэкІи цІэхэр щыІэх, яхьарыфхэм къарыкІырэ пчъагъэхэр зэхэбгъахъохэмэ, шъихырэ тІокІищырэ хырэ зэхъухэрэр.\n14:1 Сион Іуашъхьэр – Ерусалим ары.\nМэлэІичищым къэбархэу къаІохэрэр\n6Ащ нэужым нэмыкІ мэлэІич горэ ошъогум щыбыбэу слъэгъугъэ. Дунаем тет цІыф пстэуми, лъэпкъ пстэуми, унэгъо лъэпкъ пстэуми, бзэ пстэуми, хэгъэгу пстэуми аригъэІунэу Тхьэм икъэбарышІоу мыкІодыжьыщтыр а мэлэІичым къыхьыгъ. 7МэкъэшхокІэ къыІуагъ:\n–Тхьэм шъущыщын, щытхъушхуи фэшъушІ, сыда пІомэ Тхьэм цІыф пстэуми хьыкум затыришІыхьащт сыхьатыр къэсыгъ. Уашъори, чІыри, хыри, псыхэм япсынэхэри къэзыгъэхъугъэр жъугъэлъапІэ.\n8А мэлэІичым нэмыкІ мэлэІич кІэлъыкІуи къыІуагъ:\n–Къэлэшхор зэхакъутагъ. Къэлэшхоу Вавилон* зэхакъутагъ. А къэлэшхом ихъопсэныгъэ Іаехэмрэ изинэрэ ясэнэпскІэ лъэпкъ пстэури ыгъэутэшъуагъэх.\n9Ящэнэрэ мэлэІич горэ а мэлэІичитІумэ акІэлъыкІуи, мэкъэшхокІэ мырэущтэу къыІуагъ:\n–ЦІыф горэм хьакІэ-къокІэжъымрэ ащ ышъо теплъэмрэ ыгъэлъапІэхэу, хьакІэ-къокІэжъым итамыгъэ ынатІэ, е ыІэ тедзагъэу щытмэ, 10ари Тхьэм игубж исэнэпс дыджы ешъощт. А сэнэпсэу псы зыхэмытыр Тхьэм игубж ишъуалъэ хьазырэу ит. МэлэІич лъапІэхэмрэ Шъынэмрэ апашъхьэ машІомрэ тхъомзашхъомрэ ахэтэу а цІыфым къинышхо ыщэчыщт. 11Къинышхо языгъэщэчырэ машІом иІугъо егъашІэм къыпихэу, уашъом дэкІоещт. ЦІыфхэу хьакІэ-къокІэжъри ащ ышъо теплъи зыгъэлъапІэхэрэм чэщи мафи гъэпсэфыгъо агъотыщтэп. Ащ фэдэу, хэти хьакІэ-къокІэжъым ыцІэ зэрыт тамыгъэ зытедзагъэм чэщи мафи гъэпсэфыгъо ыгъотыщтэп.\n12Арышъ, Тхьэм ицІыф лъапІэхэу ежьым иунашъохэр зыгъэцакІэхэу, Исуси шъыпкъагъэ фызиІэхэм теубытэныгъэ ярэІ.\n13ЕтІанэ макъэ горэм мырэущтэу къыІоу уашъом къиІукІэу зэхэсхыгъ:\n–Тхы: Джы щегъэжьагъэу Зиусхьаныр зыгу илъхэу лІэхэрэр сыхьатмафэ ежьагъэх.\n–Ар шъыпкъэ,– еІо Тхьэм Ыпсэ ЛъапІэ. –ЯІоф аухыгъэу загъэпсэфыщт, сыда пІомэ яшІушІагъэхэр агъотыжьыщтых.\n14:8 къэлэшхоу Вавилон – Рим къэлэшхор ары къыригъэкІырэр.\nХыныгъор къэсыгъэу, мэлэІичхэм лэжьыгъэр къызэрахырэр\n14ЕтІанэ сызэплъэм, ошъопщэ фыжь слъэгъугъэ. Ошъуапщэм хэсэу «ЦІыф Лъэпкъым Ыкъо» фэдэу, зыгорэ слъэгъугъэ. Ышъхьэ дышъэм хэшІыкІыгъэ тандж телъыгъ, ыІэкІи гъупчъэ чан горэ ыІыгъыгъ. 15ЕтІанэ нэмыкІ мэлэІич горэ Тхьэм иунэшхо къычІэкІи, ошъуапщэм хэсым мэкъэшхокІэ риІуагъ: «Гъупчъэр штэри, хы, сыда пІомэ чІылъэм илэжьыгъэ къэхъугъ, хыныгъори къэсыгъ». 16ЕтІанэ ошъуапщэм хэсым игъупчъэкІэ чІылъэм щыхи, чІылъэм илэжьыгъэ ыугъоижьыгъ.\n17НэмыкІ мэлэІич горэ Тхьэм иунэшхоу уашъом щыІэм къычІэкІыгъ. Ащи гъупчъэ чан горэ ыІэкІэ ыІыгъыгъ. 18ЕтІанэ нэмыкІ мэлэІичэу машІом тетыгъо фызиІагъэр къурмэншІыпІэм къыІукІи, гъупчъэ чанэр зыІыгъырэм мэкъэшхокІэ риІуагъ: «ЧІылъэм исэнэ къулэхэм апыт сэнашъхьэхэр къэхъугъэшъ, уигъупчъэ чан штэри, къыпыупкІых». 19ЕтІанэ мэлэІичым игъупчъэкІэ чІылъэм щыІэ сэнашъхьэхэр къыпиупкІыхи, Тхьэм игубж исэнэ фызэлъэшхо ритэкъуагъэх. 20Къэлэшхом ыкІыб щыІэ сэнэ фызалъэм сэнашъхэхэр щафызыгъэх. Шыхэм яшхоІумэ анэсэу, стадие* минрэ шъихырэ икІыхьагъэу сэнэ фызалъэм лъы къыдэкІыгъ.\nМэлэІичхэм аужырэ къинышхохэр къызэрахьыхэрэр\nАщ нэужым нэмыкІ нэшанэ ин ыкІи гъэшІэгъон уашъом щыслъэгъугъ: мэлэІичиблымэ аужырэ къинышхуиблыр къахьыхэу слъэгъугъэ. АхэмкІэ Тхьэм игубж ухыгъэ мэхъу. 2ЕтІанэ зэхэкІухьэгъэ машІомрэ апчымрэ ахэшІыкІыгъэу, хым итеплъэ иІэу зыгорэ слъэгъугъэ. ХьакІэ-къокІэжъым, ащ ышъо теплъэм, ащ ыцІэ ипчъагъэм* атекІогъэгъэ цІыфхэр апчым хэшІыкІыгъэ хым Іутыгъэх. Тхьэм аритыгъэ шыкІэпщынэхэр аІыгъхэу\n14:20 стадие – метер 192-рэ мэхъу. 15:2 ыцІэ ипчъагъэ – еплъ 13:18.\nежъыухэзэ, Зпегъымбар Мусэу Тхьэм фэлажьэрэмрэ Шъынэмрэ яорэд* къаІощтыгъ.\n«О лъэкІыныгъэшхор зэкІэ зиІэ Зиусхьанэу Тхьэр,\nІофхэу бгъэцакІэхэрэр Іофышхох ыкІи Іоф гъэшІэгъоных.\nУигъогухэри гъогу зафэх ыкІи гъогу шъыпкъэх,\nо цІыф лъапІэхэм уряпачъыхь. 4О Зиусхьан, къыпщымыщынэрэ цІыфи,\nщытхъушхо къыпфэзымышІырэ цІыфи зи щыІэп.\nСыда пІомэ лъэпІэ закъоу щыІэр оры.\nШъыпкъагъэкІэ хьыкум зэрэпшІырэр нафэ зэрэхъугъэм пае,\nлъэпкъ пстэури уапашъхьэ ихьанхэшъ, уагъэлъэпІэщт». 5ЕтІанэ сызэплъэм, Тхьэм иунэшхоу шыхьатныгъэм ичэтэнгъэІагъэ Іухыгъэу уашъом щыслъэгъугъ. 6МэлэІичхэу къинышхуиблыр къэзыхьыхэрэр Тхьэм иунэшхо къычІэкІыгъэх. Щыгъын фыжьыбзэхэр лыдхэу ащыгъыгъэх, дышъэм хэшІыкІыгъэ бгъэрылъхэри абгъэхэм арылъыгъэх. 7ЕтІанэ Іэгубжъиблэу дышъэм хэшІыкІыгъэхэу, Тхьэу егъашІэм щыІэщтым игубж зэрытхэр псэушъхьиплІымэ язырэм мэлэІичиблымэ аритыгъэх. 8Тхьэм ищытхъушхорэ илъэкІыныгъэшхорэ яІугъо Тхьэм иунэшхо чІизы хъугъэ. МэлэІичиблымэ къахьырэ къинышхуиблыр еухыфэ, цІыф Тхьэм иунэшхо чІэхьан ылъэкІыгъэп.\nХьакІэ-къокІэжъым тес бзылъфыгъэр\nЕтІанэ Іэгубжъиблыр зыІыгъырэ мэлэІичиблым язырэр къакІуи, мырэущтэу къысиІуагъ:\n–Мо къакІо, Тхьэм бзылъфыгъэ хэтэкІошхоу* псыбэмэ аІутым къинэу тырилъхьащтыр озгъэлъэгъущт. 2Дунаем ипачъыхьэхэм а бзылъфыгъэм зинэ дашІагъ, ащ изинэ исэнэпсыкІэ чІылъэм тет цІыфхэри утэшъуагъэх.\n3Ащ нэужым Тхьэм Ыпсэ ЛъапІэ къысфехи, мэлэІичым шъоф нэкІым сищагъ. Ащ дэжьым хьакІэ-къокІэжъ плъыжь чІапцІэм тесэу бзылъфыгъэ горэ щыслъэгъугъ. А хьакІэ-къокІэжъым Тхьэм зэрехъонырэ цІэхэр бэу темыфэжьхэу телъыгъэх, шъхьибли пытыгъ, бжъэкъуипшІи тетыгъ. 4Бзылъфыгъэм щыгъынхэу щыгъыгъэхэр плъыжьыбзэуи плъыжь чІапцІэуи щытыгъэх. ДышъэмкІи, мыжъо лъапІэхэмкІи, налмэс-налкъутэхэмкІи зигъэкІэрэкІагъэу щытыгъ. ГущыкІыгъохэмрэ изинэ шІоигъэрэ изхэу, дышъэм хэшІыкІыгъэу шъуалъэ горэ ыІыгъыгъ. 5ЫнатІи цІэ горэ тетхагъ: Мыр шъэфы.\nМыр Вавилонышхоу бзылъфыгъэ хэтэкІо пстэухэмрэ чІылъэм игущыкІыгъохэмрэ ян.\n6А бзылъфыгъэр Тхьэм ицІыф лъапІэхэмрэ Исус шыхьат фэхъугъэхэмрэ алъыкІэ утэшъуагъэу слъэгъугъэ.\nА бзылъфыгъэр зысэлъэгъум, лъэшэу згъэшІэгъуагъэ. 7Джащыгъум мэлэІичым мырэущтэу къысиІуагъ:\n–Сыда зыкІэбгъэшІагъорэр? Бзылъфыгъэмрэ ар зытес хьакІэ-къокІэжъэу шъхьибл зыпытэу, бжъэкъуипшІи зытетымрэ къарыкІырэр къыосІон. 8ХьакІэ-къокІэжъэу плъэгъугъэр щыІагъ, ау джы щыІэжьэп. ЧІылъэм икуупІэу чІэ зимыІэм къычІэкІыщт* икІодыпІэ кІоным пае. Дунаем тет цІыфхэу Тхьэм дунаер къызигъэхъугъэм къыщегъэжьагъэу мыкІодыжьын щыІэныгъэ зыгъотыщтхэм ацІэхэр зэрыт тхылъым чІылъэм тет\n17:1 бзылъфыгъэ хэтэкІошхор – Рим къэлэшхор ары къыригъэкІырэр.\n17:8 хьакІэ-къокІэжъыр . . . чІылъэм икуупІэу чІэ зимыІэм къычІэкІыщт – еплъ 11:7.\nцІыфхэу зыцІэхэр имытхэм а хьакІэ-къокІэжъыр залъэгъукІэ, агъэшІэгъощт, сыда пІомэ хьакІэ-къокІэжъыр щыІагъ, джы щыІэжьэп, ау къэлъэгъожьыщт.\n9–ЗэхэшІыкІыныгъэ зиІэ акъыл цІыфмэ ярэІ. А шъхьиблымэ къарыкІырэр бзылъфыгъэр зытес Іошъхьиблыр ары. 10Ащ нэмыкІэу а шъхьиблымэ къарыкІырэр пачъыхьиблыр ары. А пачъыхьэхэм ащыщхэу тфыр къефэхыгъэх, зыр щыІ, зыри джыри къэкІуагъэгоп. Ари къызыкІокІэ, тІэкІурэ тетыгъо иІэщт. 11ХьакІэ-къокІэжъэу щыІагъэу, джы щымыІэжьым къикІырэр яенэрэ пачъыхьэр ары. Ар пачъыхьиблымэ ащыщ, икІодыпІй мэкІожьы.\n12–БжъэкъуипшІэу плъэгъугъэхэм къарыкІырэр джыри тетыгъо зымыгъотыгъэ пачъыхьипшІыр ары. Ахэр хьакІэ-къокІэжъым игъусэхэу зы сыхьат закъокІэ пачъыхьэ тетыгъо агъотыщт. 13Ахэмэ ягухэлъ зы, ялъэкІыныгъи ятетыгъуи хьакІэ-къокІэжъым ратыщт. 14Ахэр Шъынэм къезэощтых, ау Шъынэр ахэмэ атекІощт, сыда пІомэ ар зиусхьанхэм я Зиусхьаныжь, пачъыхьэхэми я Пачъыхьэжь. Ежьыр къызэджагъэ цІыфхэу, къыхихыгъэхэу, ежьым фэшъыпкъэхэр игъусэщтых.\n15ЕтІанэ мэлэІичым мырэущтэу къысиІуагъ:\n–Бзылъфыгъэ хэтакІор зыдэщыІэрэ псыбэу плъэгъугъэхэм къарыкІырэр цІыф купышхохэри, хэгъэгухэри, лъэпкъхэри, бзэхэри ары. 16Плъэгъугъэ хьакІэ-къокІэжъымрэ бжъэкъуипшІымрэ бзылъфыгъэ хэтакІор ауджэгъущт. Ащ иІэ пстэури тырахынхэшъ, пцІанэу къагъэнэщт. Ыпкъи ашхыщт, къэнагъэри машІокІэ агъэстыщт. 17Сыда пІомэ Тхьэм игухэлъ агъэцэкІэнэу агухэм къарилъхьагъ. Арэущтэу Тхьэм игущыІэхэр къэшъыпкъэжьыфэ, ахэмэ ягухэлъ зы зэдашІэу ятетыгъо хьакІэ-къокІэжъым ратыщт. 18Бзылъфыгъэу плъэгъугъэм къикІырэр къэлэшхоу дунаем ипачъыхьэхэм тетыгъо афызиІэр ары.\nТхьэм Вавилон къэлэшхор зэрэзэхикъутэрэр\nАщ нэужым нэмыкІ мэлэІич горэ уашъом къехэу слъэгъугъэ. Тетыгъошхо иІагъ, нэфынэшхоу къэзыуцухьагъэми дунаер къыгъэнэфыгъ. 2ЛъэкІыныгъэ зиІэ макъэкІэ мырэущтэу къыІуагъ:\nКъэлэшхоу Вавилон зэхакъутагъ.\nДжынэхэм яунэ хъугъэ,\nсыд щыщырэ джынэпцІэ Іаехэми,\nгущыкІыгъо бзыу шІойхэми япсэупІэу хъугъэ,\nсыда пІомэ а къэлэшхом ихъопсэныгъэ Іаехэмрэ\nизинэрэ ясэнэпскІэ лъэпкъ пстэури ыгъэутэшъуагъэх. 3Дунаем ипачъыхьэхэми а къэлэшхом зинэ дашІагъ. А къэлэшхор мы дунаем имылъкухэмкІэ нэйпсеу\nзэрэщытыгъэм пае, дунаем ищэн-щэфакІохэр баи хъугъэх». 4ЕтІанэ уашъом къиІукІэу нэмыкІ макъэ горэм мырэущтэу къыІоу зэхэсхыгъэ:\n«Шъо сицІыфхэр, а къэлэшхом ипсэкІодхэмкІэ Іахьэ шъуимыІэным паий,\nкъинышхоу ыщэчыщтхэр шъумыщэчынхэм паий, а къалэм шъукъыдэкІ, 5сыда пІомэ а къалэм ипсэкІодхэр зэтелъхьагъэхэу уашъом нэсыгъэх, бзэджагъэу ышІагъэхэри Тхьэм ыгу икІыжьыщтхэп. 6А къалэр шъо къызэрэжъудэзекІуагъэм фэдэу, шъори ащ шъудэзекІожь.\nАщ бзэджагъэу ышІагъэхэр фэдитІоу ешъушІэжь. Сэнэпсэу шъуишъуалъэ къышъуфыригъэхъуа-\nгъэм идыджыгъэ фэдитІоу сэнэпс дыдж ишъуалъэ фижъугъэхъожь. 7Щытхъушхорэ баиныгъэшхорэ ежь зэрэзыфигъэшъошагъэм фэдэу, къин щэчыныгъэрэ гукъаорэ ежъугъэгъотыжь. Сыда пІомэ ыгукІэ мырэущтэу еІо:\n'Сэ сыпачъыхьэ бзылъфыгъэу мыщ дэжьым сыщыс.\nСэ шъузабэу сыщытэп, шъыгъоныгъи ныбжьи слъэгъущтэп'. 8Ащ пае зы мафэкІэ къинышхохэм ахэфэщт:\nлІэныгъи, шъыгъоныгъи, гъабли.\nсыда пІомэ Зиусхьан Тхьэу\nа къалэм хьыкум тезышІыхьэрэм лъэкІыныгъэшхо иІ». 9Дунаем ипачъыхьэхэу зинэ дэзышІагъэхэу, ибаиныгъэшхокІэ дэпсэухэрэм а къэлэшхор зыгъэстырэ машІом иІугъо залъэгъукІэ, гъыщтых ыкІи пыхьащтых. 10А къэлэшхом къинышхоу ыщэчырэм пае, а пачъыхьэхэр щынагъом хэфэщтых, чыжьэу щытхэу, мырэущтэу къаІощт:\n«О Вавилон къэлэшхоу, лъэкІыныгъэ зиІэр,\nсыхьатмыгъо уежьагъ, сыхьатмыгъо уежьагъ,\nсыда пІомэ зы сыхьаткІэ уифэшъуашэ уагъэпщыныжьыгъ». 11А къэшхор Тхьэм зэрэзэхикъутагъэм пае, дунаем ищэн-щэфакІохэр гъыщтых ыкІи шъыгъощтых, сыда пІомэ ахэмэ ащэхэрэр зыми ыщэфыжьхэрэп. 12Ядышъи, ятыжьыни, ямыжъо лъапІэхэри, яналмэс-налкъутэхэри зыми ыщэфыжьхэрэп; чэтэнхэри, шэкІ плъыжьыбзэхэри, шэкІ плъыжь чІапцІэхэри, данэхэри зыми ыщэфыжьхэрэп; мэ ІэшІу зыпихырэ пхъэхэри, яІэшІагъэхэу пыл къупшъхьэм, пхъэ лъапІэм, гъуаплъэм гъучІым, мрамэрым ахашІыкІыгъэхэри зыми ыщэфыжьхэрэп; 13мэ ІэшІузыпихырэ уцхэу синамон, смирнэ, ладан зыцІэхэри, мэ ІэшІу зыпихырэ дагъэри, сэнэпсри, зейтун дагъэри,* хьаджьыгъэ дэгъури, коцыри зыми ыщэфыжьхэрэп; былымхэри, мэлхэри, шыхэри, кухэри зыми ыщэфыжьхэрэп; пщылІхэри зыми ыщэфыжьхэрэп.\n14ЕтІанэ щэн-щэфакІохэм а къэлэшхом мырэущтэу раІощт: «Пхъэшъхьэ-мышъхьэхэу узыкІэхъопсыгъэхэр о пшІокІодыгъэх. Уимылъкушхорэ уищытхъушхорэ зэкІэ пшІокІодыгъэх, ныбжьи бгъотыжьыщтхэп». 15ЩэнщэфакІохэу ахэр къэлэшхом щащэхэзэ, баи хъугъэхэр, къэлэшхом икъинышхоу ыщэчырэм пае, щынагъом хэфагъэхэу, чыжьэу щытыщтых. Гъыхэзэ, шъыгъохэзэ, мырэущтэу аІощт:\n18:13 зейтун дагъэр – оливэ дагъэр ары.\n16«О къэлэшхор, бзылъфыгъэм уфэдэу, чэтэныр, шэкІ плъыжьыбзэр, шэкІ плъыжьэ чІапцІэр пщыгъыхэу, дышъэкІэ, мыжъо лъапІэхэкІэ, ыкІи налмас-налкъутэхэмкІэ зыбгъэкІэрэкІагъ, сыхьатмыгъо уежьагъ, сыхьатмыгъо уежьагъ. 17Сыда пІомэ а мылъкушхор зэкІэ зы сыхьаткІэ а къалэм шІокІодыгъ». Къухьэхэм ятхьамэтэ пстэухэри, къухьэмкІэ зекІорэ пстэухэри, къухьэмэ ащылажьэрэ пстэухэри чыжьэу щытыщтых. 18А къэлэшхор зыстырэ машІом иІугъо залъэгъукІэ аІощт: «А къэлэшхом фэдэ къэлэшхо зи щыІагъэп». 19Гъыхэзэ, шъыгъохэзэ ягукъао пае, ашъхьэхэм сапэ атыратэкъощт ыкІи куощтых:\n«О къэлэшхор, сыхьатмыгъо уежьагъ, сыхьатмыгъо\nуежьагъ. О уимылъкукІэ хым къухьэ щызиІэ пстэури баи\nхъугъэх. Зы сыхьаткІэ зэкІэ пшІокІодыгъ. 20 А къэлэшхор Тхьэм зэрэзэхикъутагъэм пае, шъо уашъори, апостолхэри, пегъымбархэри, Тхьэм ицІыф лъапІэхэри шъугушІу, сыда пІомэ бзэджагъэу къышъуишІагъэр Тхьэм а къалэм ригъэпщыныжьыгъ». 21ЕтІанэ кІуачІэ зиІэ мэлэІич горэм шъхьал мыжъом фэдэу, мыжъошхо горэ къыІэти, хым хидзи, мырэущтэу ыІуагъ:\n«Вавилон къэлэшхор ащ фэдэ кІочІэшхокІэ\nкъырадзыхыщт, ныбжьи агъотыжьыщтэп.\n22ШыкІэпщынэм, къамылым, бжъэмыем\nамакъэхэри, орэд макъэхэри а къэлэшхом щызэхахыжьыщтхэп. Сыд щыщырэ ІэшІагъэ зиІэри а къэлэшхом щы-\nлэжьэжьыщтэп. Шъхьал мыжъо макъэри а къэлэшхом щызэхахы-\n23Остыгъэ нэфыни а къэлэшхом щыблэжьыщтэп. Шъаомрэ нысэмрэ амакъэхэри ащ щызэхахыжьы-\nщтэп. А къэлэшхом ищэн-щэфакІохэр мы дунаем ицІыф инхэм ащыщыгъэх.\nИушхъухьаныгъэ лъэпкъ пстэури ыгъэгъуащэ-\nщтыгъ. 24Пегъымбархэм алъ, Тхьэм ицІыф лъапІэхэм алъ, цІыфхэм чІылъэм щаукІыгъэ цІыф пстэуми\nалъ а къэлэшхом щагъотыгъ».\nАщ нэужым уашъом щыІэ купышхо горэм ымэкъэшхо фэдэ мэкъэшхо горэм къыІоу зэхэсхыгъ:\n«Аллилуя! Тхьэр ары тымыкІодэу тыкъэзыгъэнэ-\nжьырэр. Щытхъушхори лъэкІыныгъэшхори ежьым ий. 2ЦІыфхэм хьыкум зэратришІыхьарэр шъыпкъэ ыкІи зафэ, сыда пІомэ бзылъфыгъэ хэтэкІошхоу зизинэ шІэ-\nнымкІэ дунаер зыгъэкІодыщтыгъэр ащ ыгъэмысагъ. Тхьэм ежьым фэлажьэрэ цІыфхэм алъэу а бзылъфыгъэ хэтэкІошхом ыгъэчъагъэр ригъэпщыныжьыгъ». 3Джыри зэ а купышхор къэджагъ:\n«Аллилуя! А къэлэшхор зыстырэ машІом иІу-\nгъо егъашІэм къыпихэу уашъом дэкІоещт». 4ЕтІанэ тхьамэтэ нахьыжъхэу тІокІырэ плІырэмрэ псэушъхьиплІымрэ чІым зырадзыхи, тІысыпІэ лъапІэм тес Тхьэр агъэлъапІэзэ аІуагъ: «Амин,* Аллилуя!» 5Джащыгъум тІысыпІэ лъапІэм къиІукІэу макъэ горэм къыІуагъ:\n«Шъо Тхьэм фэлэжьэрэ цІыф пстэуми, шъо Тхьэм ищынагъо зыгу илъхэм, цІыкІуми инми, ти Тхьэ щытхъушхо фэшъушІ!» 6ЕтІанэ цІыф купышхом ымэкъэшхо псышхо къиугъабэмэ амэкъэшхо, шыблэм игъогъэ мэкъэшхомэ афэдэ\n19:4 Амин – джуртыбзэм щыщ гущыІэу «Арэущтэу орэхъу» къызэрыкІырэр ары.\nмэкъэшхохэм мырэущтэу къаІоу зэхэсхыгъ:\n«Аллиуя! ЛъэкІыныгъэшхор зэкІэ зиІэу, ти Зиусхьанэу Тхьэм тетыгъошхо зэриІэр къыгъэнэфагъ. 7ТыжъугъэгушІу ыкІи тыжъугъэтхъэжь, шытхъушхуи фэтэжъугъэшІ. Сыда пІомэ Шъынэм икъэщэгъу къэсыгъ, шъхьэгъусэу хъущт пшъашъэм зигъэхьазырыгъ. 8Чэтэн лыдэу ыкІи къабзэу зыщилъэнэу мэлэІич горэм Шъынэм шъхьэгъусэу хъущт пшъашъэм ритыгъ». (Чэтэным къикІырэр Тхьэм ицІыф лъапІэхэм яшъыпкъагъ ары). 9ЕтІанэ мэлэІичым къысиІуагъ:\n–Мыхэр тхых: «Шъынэм инысащэ къыригъэблэгъагъэхэр сыхьатмафэ ежьагъэх». ЕтІани къысиІуагъ: –Мыхэр Тхьэм игущыІэ шъыпкъэх.\n10Джащыгъум згъэлъэпІэнэу мэлэІичым ылъакъохэм адэжь зесыдзыхыгъ. Ау ащ къысиІуагъ:\n–Арэущтэу умышІы. Оррэ пшыхэу Исус шыхьат фэхъухэрэмрэ сышъуигъусэу сэри Тхьэм сыфэлажьэ. Тхьэр ары бгъэлъэпІэн фаер. Сыда пІомэ Тхьэм игущыІэхэр пегъымбармэ агухэм къарилъхьэхи, къызфаригъэІуагъэхэр Исус ехьылІэгъэ къэбарышІур къаІотэныр ары.\nШы фыжьым тесыгъэр\n11ЕтІанэ уашъор зэІухыгъэу слъэгъугъэ. Сызэплъэм, шы фыжь горэ къэлъэгъуагъ. Шым тесым «Шъыпкъагъэ зиІэ цІыфэу узщыгугъышъунэу щытымкІэ» еджэхэу раІо. ШъыпкъагъэкІэ хьыкум ешІы ыкІи мэзао. 12Ынэхэри мэшІотхъуабзэм фэдагъэх. Ышъхьи пачъыхьэ тандж Іаджи телъыгъэх. Ежь нэмыкІ зыми ымышІэу цІэ горэ ынатІэ тетхагъэу щытыгъ. 13Лъым хэгъэуагъэу джэнэ кІыхьэ щыгъыгъ. Ащ ыцІэр: Тхьэм и ГущыІ. 14Шы фыжьхэм атесхэу, чэтэн фыжь къабзэхэмкІэ фэпагъэхэу уашъом идзэхэр ащ лъыкІощтыгъэх. 15Лъэпкъхэм зэряощт сэшхо чан ыжэ къыдэкІэу щытыгъ. Лъэпкъхэр гъучІ бэщкІэ ыгъэІорышІэщтых. ЛъэкІыныгъэшхор зэкІэ зиІэ Тхьэм игубжышхо исэнэ фызалъэм сэнашъхьэхэр рифызэщтых. 16Пачъыхьэхэм я Пачъыхьэжь, зиус-\nхьанхэми я Зиусхьаныжь зыфаІорэ цІэр ишъошэ кІыхьи ыкохэми атетхагъэу щытыгъ.\n17ЕтІанэ тыгъэм хэтэу зы мэлэІич горэ слъэгъугъэ. Ошъогум щыбыбырэ бзыу пстэуми мэкъэшхокІэ мырэущтэу ариІуагъ: «Тхьэм иешхэ-ешъошхо пае шъузэрэугъоий, шъукъеблагъ, 18пачъыхьэхэм ал, дзэ пэщэшхохэм ал, лъэкІыныгъэ зиІэ цІыфхэм ал, шыхэм ал, шыухэм ал, шъхьафитми, пщылІми, цІыкІуми, инми, цІыф пстэуми ал шъушхыным пае».\n19ЕтІанэ хьакІэ-къокІэжъыр,* дунаем ипачъыхьэхэр ядзэхэр слъэгъугъэх. Ахэр шым тесымрэ идзэмрэ язэон хэу зэрэугъоигъэх. 20Ау шым тесымрэ идзэрэ хьакІэкъокІэжъыри пегъымбар нэпцІэу* ащ ыпашъхьэ нэшэнэ гъэшІэгъонхэр щызыгъэлъэгъогъагъэри аубытыгъэх. А нэшанэхэмкІэ хьакІэ-къокІэжъым цІыфхэу ежь итамыгъэ зытедзагъэхэу, ышъо теплъи зыгъэлъапІэхэрэр дихьыхыгъагъэх. Шым тесымрэ идзэрэ хьакІэ-къокІэжъри пегъымбар нэпцІри заубытыхэ ужым, а тІури псаухэу тхъомзашхъом имашІокІэ стырэ хым* хадзагъэх. 21Къэнагъэхэри шым тесым ежьым ыжэ къыдэкІырэ сэшхомкІэ ыукІыгъэх, бзыухэми зэкІэ ахэмэ алкІэ загъэшхэкІыгъ.\nЕтІанэ уашъом къехэу мэлэІич горэ слъэгъугъэ. ЧІылъэм икуупІэу чІэ зимыІэм* иІункІыбзи блэрыпс ин гори ыІыгъыгъэх. 2Блэгъожъыр, а блэжъэу иблыскІэ е шэйтанкІэ заджэхэрэр ыубыти, илъэс минкІэ рипхыгъ. 3 ЧІылъэм икуупІэу чІэ зимыІэм чІидзи, ыгъэпытэжьи, мы-\n19:19 хьакІэ-къокІэжъыр – апэрэ хьакІэ-къокІэжъэу хым къыхэкІыгъэр ары. Еплъ 13:1-10.\n19:20 пегъымбар нэпцІыр – ятІонэрэ хьакІэ-къокІэжъэу чІы чІэгъым къычІэкІыгъэр ары. Еплъ 13:11-15.\n19:20 машІокІэ стырэ хыр – джэхьнэмыр ары. Еплъ 14:10; 20:10.\n20:1 чІылъэм икуупІэу чІэ зимыІэр – джынапцІэхэм яхьапс ары.\nхъури тыридзагъ, илъэс миныр текІыфэ, лъэпкъхэр ымыгъэпцІэнхэм пае. А илъэс миным ыуж охътэ макІэкІэ шъхьафитныгъэ иІэнэу атІупщыжьын фае.\n4ЕтІанэ тхьэмэтэ тІысыпІэхэри, а тІысыпІэхэм атес цІыфхэу адрей цІыфхэм хьыкум атезышІыхьанхэу Тхьэм тетыгъо зэритыгъэхэри слъэгъугъэх. Исус шыхьат зэрэфэхъугъэхэм ыкІи Тхьэм игущыІэхэр цІыфхэм зэрарагъэІугъэхэм пае, зышъхьэ паупкІыгъэхэм апсэхэри слъэгъугъэх. Ахэмэ хьакІэ-къокІэжъымрэ ышъо теплъэрэ агъэлъэпІэгъагъэхэп, анатІэхэми аІэхэми хьакІэкъокІэжъым итамыгъэ* атрадзэнэу адэгъагъэп. Ахэр къэпсэужьхи, Христос игъусэхэу илъэс миным къыкІоцІ тетыгъо яІэ хъугъэ. 5А илъэс миныр зэтекІыфэ, адрэ къэнэгъэ лІагъэхэр къэпсэужьыгъэхэп. Мыхэр ары апэрэхэу лІагъэхэм къахэтэджыкІыжьыгъэхэр. 6Апэрэхэу лІагъэхэм къахэтэджыкІыжьхэрэр лъапІэх ыкІи сыхьатмафэ ежьагъэх. ЯтІонэрэ лІэныгъэм* иягъэ ахэмэ аригъэкІынэу лъэкІыныгъэ иІэп. Ахэр Тхьэмрэ Христосрэ афэлажьэрэ дин пащэхэу щытыщтых, Христоси игъусэхэу илъэс миным къыкІоцІ тетыгъо яІэщт.\n7А илъэс миныр зытешІэхэкІэ, шэйтаныр хьапсым къычІатІупщыкІыжьыщт. Ар кІонышъ, чІылъэм ылъэныкъуиплІ щыІэ лъэпкъхэу Гогрэ Магогрэ* зыфаІохэрэр ыгъэпцІэщтых. Ахэр зэонхэм пае ыугъоищтых. Ахэмэ япчъагъэ хым ипшахъо фэдизыщт. 8Арэущтэу чІылъэм ишъомбгъуагъэ зэлъаубытызэ кІохи, Тхьэм ицІыф лъапІэхэм яуцупІэу Тхьэм шІу ылъэгъурэ къэлэшхор* къауцухьагъ. 9Ау машІор уашъом къехи, ахэр ыгъэкІодыгъэх. 10Шэйтанэу ахэр зыгъэпцІагъэр машІорэ тхъомзашхъорэкІэ стырэ хым хадзагъ. А хым хьакІэ-къокІэжъри пегъымбар нэпцІри хадзэгъагъэх. А хым чэщи мафи егъашІэм къинышхор щащэчыщт.\n20:4 хьакІэ-къокІэжъым итамыгъэ – еплъ 13:16; 14:9.\n20:6 ятІонэрэ лІэныгъэр – еплъ 20:14; 21:8.\n20:7 Гогрэ Магогрэ – лъэпкъхэу Тхьэм ицІыфхэм язэонхэу зэрэугъоигъэхэр ары. Еплъ Пегъымбар Иезекиил тхылъэу ытхыгъэм 38 ыкІи 39.\n20:8 Тхьэм шІу ылъэгъурэ къэлэшхор – Ерусалим ары.\nТхьэм цІыфхэм хьыкум зэратришІыхьэрэр\n11ЕтІанэ тІысыпІэ лъэпІэ фыжь инымрэ ащ тесымрэ слъэгъугъэх. ТІысыпІэ лъапІэм тесым ыпашъхьэ чІылъэри уашъори зэдэкІодыгъэх, чІыпІи къафэнэжьыгъэп. 12ЦІыф лІагъэхэр, цІыкІуи, ини, тІысыпІэ лъапІэм ыпашъхьэ щытхэу слъэгъугъэх. МэлэІичхэм тхылъ горэхэр зэгуахыгъэх. НэмыкІ тхылъэу мыкІодыжьын щыІэныгъэ зыгъотыщтхэм ацІэхэр зэрытыр зэгуахыгъ. ТІысыпІэ лъапІэм тесым лІагъэхэм Іофэу ашІагъэхэу а тхьылъхэм арытхэм атетэу хьыкум атыришІыхьагъ. 13Хым цІыф лІагъэхэу хэлъыгъэхэр къытыжьыгъэх. ЛІэныгъэми, лІагъэхэм ядунаий цІыф лІагъэхэу яІагъэхэр къатыжьыгъэх, тІысыпІэ лъапІэм тесым хэти ышІагъэхэм атетэу хьыкум тыришІыхьагъ. 14ЕтІанэ мэлэІичхэм лІэныгъэри, лІагъэхэм ядунаий машІокІэ стырэ хым хадзагъэх. А хэу машІокІэ стырэр ятІонэрэ лІэныгъэр ары. 15МыкІодыжьын щыІэныгъэ зыгъотыщтхэм ацІэхэр зэрыт тхылъым цІыфхэу зыцІэхэр рамыгъотагъэхэр машІокІэ стырэ хым хадзагъэх.\nЕтІанэ мэлэІичым щыІэныгъэ къэзытырэ псым ипсыхъоу кристаллым фэдэу къабзэр къысигъэлъэгъугъ. Тхьзмрэ Шъынэмрэ ятІысыпІэ лъапІэ къикІэу, 2а къалэм иурам гузэгу итэу ар блэкІы. А псыхъом ыбгъуитІукІэ щыІэныгъэ къэзытырэ чъыгхэри Іутых. Илъэсым пшІыкІутІо къыпыкІэу, мазэ къэси зэ къыпэкІэ. А чъыгым ытхьапэхэм лъэпкъхэм яузхэр агъэхъужьых. 3Тхьэм ынае зыщифэрэ гори а къалэм щыІэщтэп. Тхьэмрэ Шъынэмрэ ятІысыпІэ лъапІэ а къалэм щыІэщт, Тхьэм фэлажьэхэрэми ежьыр агъэлъэпІэщт. 4Ахэмэ Тхьэм ынапэ алъэгъущт, ыцІи анатІэ тетхагъэу щытыщт. 5Чэщ щыІэжьыщтэп. Остыгъэм инэфыни ящыкІэгъэжьыщтэп, тыгъэм инэфынэри ящыкІэгъэжьыщтэп, сыда пІомэ Зиусхьанэу Тхьэм нэфынэ аритыщт. ЕгъашІэми тетыгъо яІэщт.\nХристос бэ темышІэу къэкІожьыщт\n6ЕтІанэ мэлэІичым мырэущтэу къысиІуагъ:\n–Мыхэр узщыгугъышъун гущыІэ шъыпкъэх. Пегъымбар лъапІэхэм я Зиусхьанэу Тхьэм бэ темышІэу къэхъун фэе Іофхэр ежьым фэлажьэхэрэм аригъэлъэгъунхэм пае, имэлэІич къыгъэкІуагъ.\n7–КъэдаІу,– къеІо Исус, –бэ темышІэу сыкъэкІожьыщт. Тхьэм ыдэжь къикІыгъэхэу, мы тхылъым ит гущыІэхэу къэхъущт Іофхэм яхьылІагъэхэм ядэІурэр сыхьатмафэ ежьагъ.\n8Сэ сы Иуан, мы Іофхэр зэхэзыхыгъэу ыкІи зылъэгъугъэр сэры. Мы Іофхэр зэхэсхыхэу, зысэлъэгъухэрэ ужым, ахэр сэзыгъэлъэгъугъэ мэлэІичыр згъэлъэпІэнэу ылъакъомэ адэжь зыщесыдзыхыгъ.\n9–Арэущтэу умышІы,– къысиІуагъ ащ. –Оррэ пшыхэу пегъымбархэмрэ мы тхылъым итхэр зыгъэцакІэрэ цІыф пстэухэмрэ шъуигъусэу сэри Тхьэм сыфэлажьэ. Тхьэр ары бгъэлъэпІэн фаер.\n10–Тхьэм ыдэжь къикІыгъэхэу, мы тхылъым ит гущыІэхэу къэхъущт Іофхэм яхьылІагъэхэм мыхъур атемыдз,къыпигъэхъожьыгъ етІанэ, –сыда пІомэ уахътэр къэблэгъагъ. 11Бзэджагъэ зышІэрэр бзэджэшІэным джыри\nпэрэлъ. ШІоигъэм пылъыри джыри пэрэлъ. Шъыпкъагъэр зыгъэцакІэрэри шъыпкъагъэр ыгъэцэкІэным джыри пэрэлъ. Зыгу къэбзэ цІыфыми ыгу къэбзэ зэпытынэу орэхъу.\n12–КъэдаІу,– къеІо Исус, –бэ темышІэу сыкъэкІожьыщт! Хэти ифэшъошэ Іахьэ къыздэсэхьы, хэти ышІагъэм фэшъуашэри естыжьыщт. 13Алфэрэ Омегэрэ, апэрэри аужырэри, ублапІэри кІэухыри сэры.\n14–Чъыгэу щыІэныгъэ къэзытырэм* къыпыкІэрэм щыщ ашхынэуи, къэлапчъэхэмкІэ къалэм дэхьанхэуи фит хъунхэм пае, Тхьэм иунашъохэр зыгъэцакІэхэрэр сыхьатмафэ ежьагъэх. 15Ау хьэхэри, ушхъухьаныгъэм пылъхэри, зинэ зышІэхэрэри, цІыф укІакІохэри, тхьэ нэпцІхэр зыгъэлъапІэхэрэри, хэти мышъыпкъагъэр шІу зылъэгъоу ар зыгъэцакІэрэри а къалэм ыкІыб дэтых.\n16–Сэ, Исус, шъуичылыс зэІукІэхэм апае мы Іофхэр къышъуфиушыхьатынхэу симэлэІич къэзгъэкІуагъ. Пачъыхьэ Даутэ иунэгъо лъэпкъ къытехъукІыгъэ бын лъапІэр сэры. Нэфшъэгъо жъогъо нэфыри сэры.\n17Тхьэм Ыпсэ ЛъапІэрэ ишъхьэгъусэу хъугъэмрэ аІо: «КъакІо». Ар зэхэзыхырэми, «КъакІо» ерэІу. Хэтми псыфалІэ лІэрэр къэрэкІу. Хэт фаеми, щыІэныгъэ къэзытырэ псым щыщ уасэ хэмылъэу ерэшъу.\n18Тхьэм ыдэжь къикІыгъэхэу, мы тхылъым ит гущыІэхэу къэхъущт Іофхэм яхьылІагъэхэр хэтми зэхэзыхырэр зыфэсакъыжьынэу есэІо. Зы цІыф горэм мы тхылъым ит гущыІэхэм зыгорэ ахилъхьэмэ, Тхьэм мы тхылъым зикъэбар ит къинышхохэр ащ тырилъхьащтых. 19Тхьэм ыдэжь къикІыгъэхэу, мы тхылъым ит гущыІэхэу къэхъущт Іофхэм яхьылІагъэхэм зы цІыф горэм зыгорэ ахихымэ, Тхьэм а цІыфым иІэхьышІу къыІихыщт. Сыда пІомэ мыкІодыжьын щыІэныгъэ зыгъотыщтхэм ацІэхэр зэрыт тхылъымкІи, къэлэ лъапІэмкІи, мы тхылъым зикъэбар ит ІофхэмкІи Тхьэм а цІыфым Іахьэу иІэр къыІихыщт.\n20Мы Іофхэм шыхьатэу афэхъурэм еІо: «Шъыпкъэ, бэ темышІэу сыкъэкІожьыщт».\nАмин. КъэкІожь, Зиусхьан Исус.\n21Ти Зиусхьанэу Исус Христос ынэшІу шъо пстэуми къышъущерэф. Амин.\n22:14 Чъыгэу щыІэныгъэ къэзытырэр – еплъ 2:7.


ЛэжьэпкIэ анахь макIэр къызэралъытэщтыр\nIофшIэнымкIэ лэжьэпкIэ ыкIи узэрэпсэун плъэкIыщт ахъщэ анахь макIэу агъэнэфагъэхэр 2021-рэ илъэсым къыщегъэжьагъэу шIыкIакIэм тетэу Урысыем къыщалъытэщтых.\nХэбзэгъэуцугъакIэм зэригъэнафэрэмкIэ, джы ар «гъомылэпхъэ матэм» епхыжьыгъэп, медианнэ хахъомкIэ къалъытэщт.\nИкIыгъэ илъэсым медианнэ хахъоу щыIагъэм ипроцент 42-м МРОТ-р фэдизыщт. 2021-рэ илъэсым ащ проценти 5,5-рэ хэхъощт ыкIи сомэ 12792-м нагъэсыщт. Узэрэпсэун плъэкIыщт ахъщэ анахь макIэр мы илъэсым 11653-рэ хъущт (проценти 3,7-кIэ къаIэтыщт).\nУзэрэпсэун плъэкIыщт ахъщэ анахь макIэр зыфэдизыр цIыф куп зэфэшъхьафхэмкIэ зэтеутыгъ: Iоф зышIэхэрэмкIэ – проценти 109-рэ, пенсионерхэмкIэ – процент 86-рэ, кIэлэцIыкIухэмкIэ – процент 97-рэ.\nЦIыфым IофшIэгъэ илъэсэу иIэр зыщыгъэнэфэгъэ тхылъыр 2021-рэ илъэсым щылэ мазэм и 1-м къыщегъэжьагъэу IофшIапIэм Iухьащтхэм электроннэ шIыкIэм тетэу джы къафызэIуахыщт. А уахътэм ыпэкIэ IофшIэныр езыгъэжьагъэхэм зыфэе шIыкIэр къыхахын фитых.\nЩылэ мазэм и 1-м къыщегъэжьагъэу автомобильхэм арылъ аптечкэ хьазырхэр водительхэм къамыщэфыжьынхэу фитыныгъэ яIэ хъугъэ.\n2020-рэ илъэсым нэс зэдалъхьэгъэ аптечкэ хьазырхэр джыри илъэси 3-рэ агъэфедэнхэ алъэкIыщт.\nМы къэмланэм дэлъынхэ фаехэр: нэгуихъуитIу, медицинэ IэлъитIу, лъыр къэзгъэуцурэ бгэнэпсыр, сантиметри 5 зишъомбгъогъэ бинти 4 ыкIи сантиметри 7 зишъомбгъогъэ бинти 3, стерильнэ псыпс салфеткэхэр, лейкопластырь, лэныст.\nЫпкIэ зыхэлъ гъогухэм арыкIохэу ыуасэ зымытыхэрэм административнэ тазырэу сомэ мини 5-м кIахьэрэр зэратыралъхьащтым епхыгъэ хэбзэгъэуцугъэм къэралыгъом ипащэ кIэтхагъ.\nАвтомобиль псынкIэр зезыфэрэм тазырэу ыпщыныщтыр сомэ мин 1,5-рэ, хьылъэзещэ машинэхэм ыкIи автобусхэм арысхэм – сомэ мини 5. Хэбзэгъэуцугъэм къызэрэщиIорэмкIэ, чэщ-зымафэм къыкIоцI гъогум ыпкIэ ымытэу зэрэрыкIуагъэр камерэхэм заулэрэ агъэунэфыгъэмэ, водителым тазырыр зэ зэрэрагъэпщыныщтыр.\nХэукъоныгъэ зезыхьагъэм мэфэ 20-м къыкIоцI гъогупкIэр зитыжьыкIэ пшъэдэкIыжь рагъэхьыщтэп.\nКъэбарыр аIотэн фитхэп\nУIэшыгъэ къулыкъухэм яIофшIэн ыкIи ящыIэныгъэ фэгъэхьыгъэ къэбарыр аIотэн фимытхэу хэбзэгъэуцугъакIэм къыщеIо.\nА купым хахьэх хьыкумышIхэр, прокурорхэр, Следственнэ комитетым, ФСБ-м ыкIи нэмыкI хэушъхьафыкIыгъэ дзэ къулыкъухэм яIофышIэхэр.\nАужырэ уахътэхэм мы къулыкъухэм ахэтхэм ящыIэныгъэ фэгъэхьыгъэ къэбархэр социальнэ хъытыухэм бэрэ къызэрарыхьэхэрэм яIофшIэн иягъэ къекIынэу хэбзэгъэуцухэм алъытэ.\nГъомылапхъэхэм ауасэ гъэIорышIэгъэнымкIэ нахь фитыныгъабэ Правительствэм ратыгъ. ХэбзэгъэуцугъакIэм къызэрэщиIорэмкIэ, гъомылапхъэхэм ауасэ зыщагъэIорышIэщт уахътэр ыкIи ахэм яспискэ министрэхэм я Кабинет ежь ыгъэнэфэщт.\nШъолъыр заулэмэ мэфэ 30-м нахьыбэу уасэхэм процент 30 къазыщахахъокIэ, ащ къыкIэлъыкIоу гъомылапхъэхэм осэ анахь инэу яIэщтыр УФ-м и Правительствэ ыгъэнафэщтыгъ. Ащ хахьэщтыгъэх: былымылыр, къолыр, мэлылыр, чэтылыр, пцэжъыер, тхъур ыкIи тыгъэгъэзэ дагъэр, щэр, кIэнкIэр, шъоущыгъур, щыгъур, щаир, хьаджыгъэр, хьалыгъур, пынджыр, фыгур, гречкэр, тхьацухэр, картофыр, къэбаскъэр, бжьыныр, пхъыр, мыIэрысэхэр.\nПредыдущая Ныбжьым нэмысыгъэу\nСледущая Анахь макIэу зыщысымэджагъэхэр


ЛъыдэкIуаем шъулъыплъ! | Адыгэ Макъ\n«Сердце для жизни» зыфиIорэ Iофтхьабзэр Адыгеим щырагъэжьагъ ыкIи чъэпыогъур екIыфэ ар кIощт. Анахьэу зыфэгъэхьыгъэр гу ыкIи лъынтфэ узхэр пэшIорыгъэшъэу къыхэгъэщыгъэнхэр ары.\nМедицинэ профилактикэмкIэ Адыгэ республикэ Гупчэм иотделение ипащэу Керим-Заде Джульетэ къызэриIуагъэмкIэ, республикэм щыпсэухэрэм нахьыбэу къяузэу агъэунэфыгъэр гу-лъынтфэ узхэр ары. Хабзэ зэрэхъугъэу, мыщ фэдэ медицинэ уплъэкIунхэр илъэс къэс зэхащэх. Чъэпыогъум и 16-м статистикэмкIэ Федеральнэ къулыкъум Краснодар краимкIэ ыкIи Адыгэ РеспубликэмкIэ и ГъэIорышIапIэ медицинэ IофышIэхэр апэ еблэгъагъэх. Мыщ иIофышIэ нэбгырэ 50 фэдизмэ япсауныгъэ а мафэм ауплъэкIугъ.\nЯлъыдэкIуае зыфэдизыр, ялъэгагъэ, ащэчырэр зэрагъэшIагъ. Маммографие, лабораторнэ уплъэкIунхэр, кардиовизорымкIэ гум искрининг афашIыгъ. Джащ фэдэу терапевтым, медицинэ психологым, кардиологым, неврологым зыгъэгумэкIырэ упчIэхэр афагъэзэнхэ алъэкIыгъ.\nМедицинэ профилактикэмкIэ Адыгэ республикэ Гупчэм испециалистхэм ыпкIэ зыхэмылъ медицинэ уплъэкIунхэр тишъолъыр ит предприятиехэм тапэкIи ащылъигъэкIотэщт. Фэе пстэури ахэм ахэлэжьэнхэ алъэкIыщт ыкIи зыгъэгумэкIырэ IофыгъохэмкIэ врачхэм зафагъэзэн амал яIэщт.